ΣΧΕΔΙΟ ΔΡΑΣΗΣ - Σχέδιο δράσης της Επιτροπής κατόπιν των συστάσεων του Ελεγκτικού Συνεδρίου που περιλαμβάνονται στην ετήσια έκθεσή του σχετικά με το οικονομικό έτος 2001

ΕΙΣΑΓΩΓΗ

Η Λευκή Βίβλος σχετικά με την μεταρρύθμιση [1] κατέστησε εμφανή την ανάγκη βελτιώσεων όσον αφορά τα καθήκοντα λογοδοσίας και την ευθύνη των δημοσιονομικών φορέων, προκειμένου να βελτιωθεί η αποτελεσματικότητα των δραστηριοτήτων της Επιτροπής. Στο πλαίσιο αυτό, το Συμβούλιο, στη σύστασή του σχετικά με την απαλλαγή 2000, ζήτησε από την Επιτροπή να καταρτίσει σχέδιο δράσης [2] αρχίζοντας από το οικονομικό έτος που ακολουθεί την απαλλαγή, το οποίο θα περιλαμβάνει τις υποχρεώσεις που έχει αναλάβει η Επιτροπή με στόχο την βελτίωση της διαχείρισής της.

[1] COM(2000)200, 1η Μαρτίου 2000.

[2] «Ωστόσο, το Συμβούλιο σημειώνει ότι η έκθεση του Συνεδρίου δεν περιέχει επαρκείς πληροφορίες σχετικά με, τουλάχιστον, τις επιπτώσεις των σφαλμάτων που παρατηρήθηκαν στους διαφόρους τομείς. Κάτω από αυτές τις συνθήκες, το Συμβούλιο επαναλαμβάνει το αίτημά του στο Συνέδριο να τουλάχιστον τις πληροφορίες που καθιστούν δυνατή την αντικειμενική σύγκριση της προόδου που επιτεύχθηκε σε σχέση με τους επιδιωκόμενους στόχους, καθώς και την καθιέρωση μιας μεθόδου αξιολόγησης των αποτελεσμάτων από το ένα έτος στο άλλο.

Η Επιτροπή ανακοίνωσε την παρουσίαση του εν λόγω προγράμματος δράσης εντός του οικονομικού έτους της απαλλαγής 2001. Στόχος του εγγράφου αυτού είναι να υποδείξει, αφενός, τα διορθωτικά μέτρα που πρέπει να ληφθούν για να δοθεί συνέχεια στις συστάσεις του Ελεγκτικού Συνεδρίου και, αφετέρου, τον αναμενόμενο αντίκτυπο των μέτρων αυτών.

Το σχέδιο δράσης στηρίζεται στις απαντήσεις της Επιτροπής στην ετήσια έκθεση του Ελεγκτικού Συνεδρίου σχετικά με το οικονομικό έτος 2001. Εξετάζει τα μέτρα που πρέπει να ληφθούν σε κάθε τομέα προκειμένου να βελτιωθεί η δημοσιονομική διαχείριση της Επιτροπής και, κατ' αυτόν το τρόπο, να επιτευχθεί ικανοποιητική δήλωση αξιοπιστίας (DAS).

Η ετήσια έκθεση αποτελεί πρώτο στάδιο στην διαδικασία απαλλαγής. Οι απαντήσεις της Επιτροπής στις παρατηρήσεις του Ελεγκτικού Συνεδρίου έχουν, συνεπώς, ιδιαίτερη σημασία για την διαδικασία απαλλαγής. Η Επιτροπή πρέπει να λαμβάνει υπόψη τις παρατηρήσεις που της υποβάλλονται και, στη συνέχεια, να παρέχει ενδείξεις σχετικά με τα διορθωτικά μέτρα που προτίθεται να εφαρμόσει. Όλες αυτές οι αναλήψεις υποχρεώσεων, οι οποίες κατανέμονται στον παρόν σχέδιο δράσης ανά τομέα δαπανών, αφορούν την βελτίωση της δημοσιονομικής διαχείρισης.

Στον τομέα των ιδίων πόρων, η Επιτροπή θα συνεχίσει να εξασφαλίζει ότι οι διαδικασίες των κρατών μελών σχετικά με τους παραδοσιακούς ίδιους πόρους συμβιβάζονται με τους κοινοτικούς κανόνες και δεσμεύεται να εξετάζει κάθε παρατυπία που διαπιστώνει το Ελεγκτικό Συνέδριο και, εφόσον είναι αναγκαίο, να λαμβάνει τα κατάλληλα μέτρα για την ανάκτηση των οφειλόμενων ποσών.

Όσον αφορά την κοινή γεωργική πολιτική, στο πλαίσιο της ενδιάμεσης εξέτασής της, η Επιτροπή διαβίβασε τον Ιούλιο 2002 στο Συμβούλιο και το Κοινοβούλιο συστάσεις για μια νέα κοινή γεωργική πολιτική. Στον τομέα του σκληρού σίτου, η Επιτροπή προτείνει την λήψη κατάλληλων μέτρων, στη συνέχεια της ανάλυσης του Ελεγκτικού Συνεδρίου η οποία επιβεβαιώθηκε από εξωτερική αξιολόγηση και εσωτερικές αναλύσεις.

Η ελλιπής εφαρμογή του καθεστώτος ποσοστώσεων γάλακτος, οδήγησε στην κίνηση διαδικασιών παράβασης κατά διαφόρων κρατών μελών. Οι κυρώσεις ενισχύθηκαν και εναρμονίσθηκαν σύμφωνα με τη σύσταση του Ελεγκτικού Συνεδρίου. Εξάλλου, η Επιτροπή θα προβεί σε αξιολόγηση της ΚΟΑ βοείου κρέατος το 2004/2005 και θα αναλύσει τον αντίκτυπο των διαφόρων μέσων που προβλέπονται στον τομέα αυτό και ιδίως του νέου καθεστώτος πριμοδότησης στην εκτατικοποίηση που εισήχθη με το πρόγραμμα δράσης Ατζέντα 2000. Όσον αφορά τη βάση δεδομένων CATS (Σύστημα διαδρομής ελέγχου της εκκαθάρισης) και το καλούμενο σύστημα IACS (Ολοκληρωμένο σύστημα διαχείρισης και ελέγχου) η Επιτροπή έχει ήδη λάβει μέτρα για την περαιτέρω βελτίωσή τους σύμφωνα με τις συστάσεις του Ελεγκτικού Συνεδρίου.

Στον τομέα των διαρθρωτικών ενεργειών, η Επιτροπή θα μελετήσει σε βάθος τους λόγους που οδηγούν σε αποκλίσεις σε σχέση με τις προβλέψεις. Με πρωτοβουλία της Επιτροπής, έχει αρχίσει να εξετάζεται η δυνατότητα απλούστευσης των διαδικασιών προγραμματισμού στο μέλλον. Όμως, η αποτελεσματική εφαρμογή των μέτρων αυτών θα εξαρτηθεί από την πλήρη συνεργασία των κρατών μελών. Τα προενταξιακά μέσα προετοιμάζουν τα υποψήφια κράτη όσον αφορά τον προγραμματισμό και την διαχείριση των παρεμβάσεων των διαρθρωτικών ταμείων και του ταμείου συνοχής. Η Επιτροπή θα συνεχίσει τις προσπάθειές της για τη βελτίωση των διαδικασιών πληρωμής και ελέγχου στα κράτη μέλη.

Στον τομέα των εσωτερικών πολιτικών, οι συστάσεις σχετικά με την έρευνα που διατύπωσε το Ελεγκτικό Συνέδριο στην έκθεσή του για το 2001 έγιναν γενικά δεκτές από την Επιτροπή. Στις περισσότερες περιπτώσεις, οι δράσεις είχαν ήδη αναληφθεί πριν ακόμα δημοσιευθεί η ετήσια έκθεση και πρόκειται να συνεχισθούν και να ενισχυθούν.

Όσον αφορά τις εξωτερικές δράσεις, προβλέπεται, μέχρι το τέλος του 2002, η εφαρμογή ολοκληρωμένου προγράμματος λογιστικού ελέγχου το οποίο θα αφορά την εξωτερική βοήθεια. Η Επιτροπή έχει ήδη λάβει ορισμένα μέτρα στον τομέα της επισιτιστικής βοήθειας προκειμένου να εξακριβώσει την ορθή εφαρμογή των διαδικασιών. εξάλλου, διενεργούνται τακτικά ενδιάμεσες αναθεωρήσεις, τελικές αναθεωρήσεις και λογιστικοί έλεγχοι.

Όσον αφορά την διεύρυνση, η Επιτροπή υπέδειξε τις εναλλακτικές λύσεις που μπορούσε να χρησιμοποιήσει κάθε υποψήφιο κράτος για να προωθήσει την διαδικασία ολοκλήρωσης και θα συνεχίσει να παρέχει την απαραίτητη βοήθεια στα κράτη αυτά.

Στον τομέα των διοικητικών δαπανών, όσον αφορά την εναρμόνιση της παρουσίασης των δημοσιονομικών καταστάσεων των αποκεντρωμένων υπηρεσιών, ο λογιστής της Επιτροπής θα αποφασίσει τους κανόνες και τις λογιστικές μεθόδους που θα πρέπει να εφαρμοσθούν. Τα ευρωπαϊκά σχολεία θα συνεχίσουν τις προσπάθειές τους με στόχο την πιο ομοιογενή παρουσίαση των λογαριασμών.

Όσον αφορά την βελτίωση της αξιοπιστίας των λογαριασμών και τη μεταρρύθμιση της Επιτροπής, η τελευταία έχει σαφή πρόθεση να εκσυγχρονίσει το λογιστικό πλαίσιο και σύστημα. Πράγματι, ένα νέο λογιστικό πλαίσιο είναι απαραίτητο προκειμένου να μπορέσει η Επιτροπή να ικανοποιήσει τις απαιτήσεις του νέου δημοσιονομικού κανονισμού (εξέλιξη προς ένα ολοκληρωμένο λογιστικό σύστημα και αυστηρότερη εφαρμογή των γενικά αποδεκτών λογιστικών αρχών). Μέχρι το τέλος του 2002, η Επιτροπή θα υποβάλει λεπτομερή έκθεση σχετικά με την εφαρμογή των μέτρων εκσυγχρονισμού της λογιστικής.

Η ετήσια έκθεση του Ελεγκτικού Συνεδρίου δείχνει ότι οι τομείς πολιτικής που καλύπτει ο προϋπολογισμός της ΕΕ βρίσκονται σε πολύ διαφορετική κατάσταση. Το παρόν σχέδιο δράσης παρουσιάζει τις βασικές στρατηγικές που θα πρέπει να ακολουθήσει καθένας από τους διαφορετικούς αυτούς τομείς στη συνέχεια των παρατηρήσεων του Ελεγκτικού Συνεδρίου.

Το 2001 είναι το πρώτο έτος κατά το οποίο υποβλήθηκαν πλήρεις ετήσιες εκθέσεις δραστηριοτήτων από όλους τους γενικούς διευθυντές και προϊσταμένους υπηρεσιών την 1η Μαΐου 2002: τούτο συνιστά ένα πρώτο θετικό αποτέλεσμα της εφαρμοζόμενης διοικητικής μεταρρύθμισης. Εξάλλου, κατά τη σύνταξη των εκθέσεων δραστηριότητας για το 2002, η Επιτροπή προτίθεται να δώσει ιδιαίτερη σημασία στην ολοκλήρωση της παρακολούθησης των συστάσεων του Ελεγκτικού Συνεδρίου.

Μέσα σε αυτό το πλαίσιο, το παρόν σχέδιο δράσης υποβάλλεται στο Συμβούλιο, ταυτόχρονα με την έκθεση παρακολούθησης της σύστασης του Συμβουλίου για το 2000. Το γεγονός αυτό συμβάλλει ουσιαστικά στην βελτίωση της διαφάνειας και την εκτέλεση της υποχρέωσης λογοδοσίας.

ΠΕΡΙΕΧΟΜΕΝΑ

I - ΣΥΣΤΑΣΕΙΣ ΠΟΥ ΕΓΙΝΑΝ ΔΕΚΤΕΣ

ΙΔΙΟΙ ΠΟΡΟΙ

ΚΟΙΝΗ ΓΕΩΡΓΙΚΗ ΠΟΛΙΤΙΚΗ

ΔΙΑΡΘΡΩΤΙΚΕΣ ΕΝΕΡΓΕΙΕΣ

ΕΣΩΤΕΡΙΚΕΣ ΠΟΛΙΤΙΚΕΣ

ΕΞΩΤΕΡΙΚΕΣ ΔΡΑΣΕΙΣ

ΔΙΕΥΡΥΝΣΗ

ΔΙΟΙΚΗΤΙΚΕΣ ΔΑΠΑΝΕΣ

ΧΡΗΜΑΤΟΔΟΤΙΚΑ ΜΕΣΑ

ΔΡΑΣΕΙΣ ΠΟΥ ΑΠΟΡΡΕΟΥΝ ΑΠΟ ΤΗ ΔΗΛΩΣΗ ΑΞΙΟΠΙΣΤΙΑΣ (DAS) 2001

ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ (ΕΤΑ)

ΕΥΡΩΠΑΪΚΗ ΚΟΙΝΟΤΗΤΑ ΑΝΘΡΑΚΟΣ ΚΑΙ ΧΑΛΥΒΑ (ΕΚΑΧ)

II - ΣΥΣΤΑΣΕΙΣ ΠΟΥ ΔΕΝ ΕΛΗΦΘΗΣΑΝ ΥΠΟΨΗ

ΙΔΙΟΙ ΠΟΡΟΙ

ΚΟΙΝΗ ΓΕΩΡΓΙΚΗ ΠΟΛΙΤΙΚΗ

ΔΙΑΡΘΡΩΤΙΚΕΣ ΕΝΕΡΓΕΙΕΣ

ΕΣΩΤΕΡΙΚΕΣ ΠΟΛΙΤΙΚΕΣ

ΕΞΩΤΕΡΙΚΕΣ ΕΝΕΡΓΕΙΕΣ

ΔΙΕΥΡΥΝΣΗ

ΔΙΟΙΚΗΤΙΚΕΣ ΔΑΠΑΝΕΣ

ΧΡΗΜΑΤΟΔΟΤΙΚΑ ΜΕΣΑ

ΔΡΑΣΕΙΣ ΠΟΥ ΑΠΟΡΡΕΟΥΝ ΑΠΟ ΤΗ ΔΗΛΩΣΗ ΑΞΙΟΠΙΣΤΙΑΣ (DAS) 2001

ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ (ΕΤΑ)

ΕΥΡΩΠΑΪΚΗ ΚΟΙΝΟΤΗΤΑ ΑΝΘΡΑΚΟΣ ΚΑΙ ΧΑΛΥΒΑ (ΕΚΑΧ)

I - ΣΥΣΤΑΣΕΙΣ ΠΟΥ ΕΓΙΝΑΝ ΔΕΚΤΕΣ

ΙΔΙΟΙ ΠΟΡΟΙ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Η Επιτροπή θα συνεχίσει να εξασφαλίζει ότι οι διαδικασίες των κρατών μελών σχετικά με τους παραδοσιακούς ίδιους πόρους συμβιβάζονται με τους κοινοτικούς κανόνες και δεσμεύεται να εξετάζει κάθε παρατυπία που διαπιστώνει το Ελεγκτικό Συνέδριο και, εφόσον είναι αναγκαίο, να λαμβάνει τα κατάλληλα μέτρα για την ανάκτηση των οφειλόμενων ποσών.

Σύσταση αριθ. 1

Παρουσίαση των εσόδων στον λογαριασμό διαχείρισης // Δράση αριθ. 1

Παρουσίαση των εσόδων στον λογαριασμό διαχείρισης

Στα εισαγωγικά μέρη των οικονομικών καταστάσεων (τόμος ΙΙ, τεύχος 1 και τόμος IV) εμφανίζεται ένας πίνακας ιδιαίτερης σημασίας, που τιτλοφορείται "Αποτέλεσμα της εκτέλεσης του προϋπολογισμού". Στον πίνακα αυτό παραλείπονται πολλές ενδιαφέρουσες πληροφορίες, ενώ άλλα δεδομένα, όπως το υπόλοιπο του οικονομικού έτους, επαναλαμβάνονται περιττά σε άλλο σημείο.

Το Ελεγκτικό Συνέδριο θεωρεί επίσης ότι το τμήμα "έσοδα" των οικονομικών καταστάσεων (εκτέλεση του προϋπολογισμού, τόμος ΙΙ, τεύχος 1) πρέπει επίσης να καταστεί σαφέστερο, τόσο όσον αφορά τη δομή, όσο και το περιεχόμενό του. Συγκεκριμένα, πρέπει να τηρούνται τα λεπτομερή κονδύλια του προϋπολογισμού, να κωδικοποιηθούν οι τίτλοι, να χρησιμοποιείται η κανονιστική ορολογία, να παρουσιάζονται παράλληλα οι προβλέψεις και η εκτέλεση των εσόδων και, γενικότερα, να εξασφαλιστεί η εναρμόνιση μεταξύ των διαφόρων μερών του λογαριασμού διαχείρισης, καθώς και με το γενικό προϋπολογισμό (σημεία 1.17./1.18.). // Στον τόμο IV του λογαριασμού διαχείρισης για το έτος 2001, η Επιτροπή βελτίωσε σημαντικά την παρουσίαση της εκτέλεσης όσον αφορά τόσο τα έσοδα όσο και τις δαπάνες, καθώς και την σύνδεση με τον πίνακα που αφορά το αποτέλεσμα της εκτέλεσης. Προτίθεται να εμπλουτίσει τον πίνακα σχετικά με τα έσοδα προσθέτοντας τα στοιχεία που αφορούν την εκτέλεση κατά το έτος ν - 1 και τα ποσοστά της εκτέλεσης σε συνάρτηση με τις προβλέψεις.

Η Επιτροπή έχει την πρόθεση να συνεχίσει τις προσπάθειες για την επίτευξη μεγαλύτερης διαφάνειας σύμφωνα με την επιθυμία του Συνεδρίου.

Η θέση «έσοδα του προϋπολογισμού» που περιλαμβάνεται στον τόμο II, τεύχος I - Μέρος A των οικονομικών καταστάσεων καθιστά δυνατή την περιγραφή της εκτέλεσης του προϋπολογισμού. Ωστόσο, η Επιτροπή θα μεριμνήσει ώστε να καταστεί εμφανέστερος ο δεσμός μεταξύ του προϋπολογισμού και του λογαριασμού διαχείρισης (Σημείo 1.18.).

Σύσταση αριθ. 2

Παρουσίαση των πόρων ΦΠΑ - ΑΕΠ και της διόρθωσης υπέρ του Ηνωμένου Βασιλείου στον λογαριασμό διαχείρισης // Δράση αριθ. 2

Παρουσίαση των πόρων ΦΠΑ - ΑΕΠ και της διόρθωσης υπέρ του Ηνωμένου Βασιλείου στον λογαριασμό διαχείρισης

Το Ελεγκτικό Συνέδριο θεωρεί ότι τα πραγματικά στοιχεία των βάσεων υπολογισμού του ΦΠΑ και του ΑΕΠ που χρησίμευσαν για τον υπολογισμό των υπολοίπων και των προσαρμογών των υπολοίπων θα πρέπει να εγγράφονται στον λογαριασμό διαχείρισης, όπως εγγράφονται στο γενικό προϋπολογισμό τα αντίστοιχα στοιχεία προβλέψεων. Εξάλλου, θα πρέπει επίσης να παρουσιάζονται οι πράξεις υπολογισμού των εξόδων που βαρύνουν τα κράτη μέλη σε σχέση με τα υπόλοιπα.

Το Ελεγκτικό Συνέδριο θεωρεί ότι θα πρέπει να καταρτιστεί συγκεκριμένος πίνακας για τη διόρθωση υπέρ του ΗΒ, (κεφάλαια 15 και 35), όπου θα αναφέρονται οι ουσιαστικές πληροφορίες σχετικά με τα βασικά στοιχεία, καθώς και οι πράξεις υπολογισμού όπου βασίζεται το οριστικό ποσό της διόρθωσης υπέρ του ΗΒ και η χρηματοδότησή του (σημεία 1.19/1.20). // Όσον αφορά τον υπολογισμό των εξόδων που βαρύνουν τα κράτη μέλη σχετικά με τα υπόλοιπα, η Επιτροπή έχει την πρόθεση να παρουσιάσει τις εν λόγω πράξεις υπολογισμού στην επόμενη απόδοση λογαριασμών.

Η Επιτροπή θα εξετάσει το ενδεχόμενο να συμπεριλάβει στον λογαριασμό διαχείρισης τους πίνακες που αφορούν τα βασικά στοιχεία για τον υπολογισμό του οριστικού ποσού της διόρθωσης υπέρ του ΗΒ και της χρηματοδότησής του (Σημεία. 1.19/1.20).

Σύσταση αριθ. 3

Υπολογισμός της διόρθωσης υπέρ του Ηνωμένου Βασιλείου // Δράση αριθ. 3

Υπολογισμός της διόρθωσης υπέρ του Ηνωμένου Βασιλείου

Κάθε χρόνο, η Επιτροπή καταρτίζει έγγραφο εργασίας το οποίο επεξηγεί, με αρκετή λεπτομέρεια, τον τρόπο υπολογισμού και χρηματοδότησης της οριστικής διόρθωσης σχετικά με το οικονομικό έτος ν-4 [3]. Αυτό το επεξηγηματικό έγγραφο δεν αποτελεί μέρος της διαδικασίας του προϋπολογισμού για τον καθορισμό του ποσού της διόρθωσης υπέρ του ΗΒ και τη χρηματοδότησή του, αλλά κοινοποιείται μόνον στο Συμβούλιο για ενημέρωση, μετά την έγκριση του διορθωτικού και συμπληρωματικού προϋπολογισμού. Το 2001, το εν λόγω έγγραφο υποβλήθηκε στο Συμβούλιο στις 5 Σεπτεμβρίου, μετά την έγκριση του ΔΣΠ αριθ. 3/2001. Λαμβανομένης υπόψη της σπουδαιότητας του προαναφερθέντος εγγράφου, θα ήταν σκόπιμο να τίθεται, σε εύθετο χρόνο, στη διάθεση των δύο τμημάτων της αρμόδιας για τον προϋπολογισμό αρχής.

[3] Ο τελικός υπολογισμός της διόρθωσης της δημοσιονομικής ισορροπίας σχετικά με το Ηνωμένο Βασίλειο για το έτος 1997 και της χρηματοδότησής της κοινοποιήθηκε στην επιτροπή προϋπολογισμού του Συμβουλίου στις 5 Σεπτεμβρίου 2001.

Λαμβανομένου υπόψη του περιορισμένου εύρους του πεδίου ελέγχου του Συνεδρίου, το Συνέδριο αποκόμισε εύλογη βεβαιότητα ότι η εκτίμηση και η είσπραξη των πόρων ΦΠΑ και ΑΕΠ πραγματοποιήθηκε ορθά. Ωστόσο, η Επιτροπή θα πρέπει να υποβάλει προτάσεις για την απλούστευση του τελικού υπολογισμού της χρηματοδότησης της διόρθωσης υπέρ του Ηνωμένου Βασιλείου (σημεία 1.38/1.39/1.40). // Ο βασικός στόχος του εγγράφου εργασίας σχετικά με τον υπολογισμό του οριστικού ποσού της διόρθωσης υπέρ του Ηνωμένου Βασιλείου και της χρηματοδότησής του είναι να εξηγήσει την χρησιμοποιούμενη μέθοδο υπολογισμού με βάση τα τελευταία διαθέσιμα στοιχεία. Δεν είναι πάντοτε δυνατή η διαβίβαση του εγγράφου αυτού πριν από την έγκριση του ΔΣΠ, ακόμα και αν αυτό συνέβη το 2002. Ο υπολογισμός του οριστικού ποσού εξηγείται στην αιτιολογική έκθεση του ΔΣΠ. Η Επιτροπή θα εξετάσει την δυνατότητα συμπερίληψης λεπτομερέστερων πληροφοριών σχετικά με τον υπολογισμό του οριστικού ποσού της διόρθωσης στον ΔΣΠ.

Η νέα απόφαση σχετικά με τους ίδιους πόρους και το έγγραφο εργασίας σχετικά με τον υπολογισμό της διόρθωσης υπέρ του Ηνωμένου Βασιλείου που τη συνοδεύει («η μέθοδος υπολογισμού») επιτρέπει, πράγματι, την απλούστευση ως έναν ορισμένο βαθμό του υπολογισμού του οριστικού ποσού της διόρθωσης υπέρ του ΗΒ. Τούτο θα μπορούσε επίσης να επιτρέψει την απλούστευση του υπολογισμού της χρηματοδότησης της διόρθωσης. Η Επιτροπή προτίθεται να χρησιμοποιήσει την δυνατότητα αυτή για τον υπολογισμό του ποσού που αντιστοιχεί στο έτος 2001, το οποίο θα εγγραφεί στον προϋπολογισμό του 2005. (Σημεία 1.39/1.40).

Σύσταση αριθ. 4

Χρησιμοποίηση νέας ονοματολογίας του προϋπολογισμού σχετικά με τα έσοδα // Δράση αριθ. 4

Χρησιμοποίηση νέας ονοματολογίας του προϋπολογισμού σχετικά με τα έσοδα

Ο δημοσιονομικός κανονισμός [4] ορίζει ότι η ονοματολογία του προϋπολογισμού καθορίζεται σε τίτλους, κεφάλαια και άρθρα, στο πλαίσιο της διαδικασίας κατάρτισης του προϋπολογισμού. Η χρησιμοποιούμενη ταξινόμηση, στο πλαίσιο της οποίας πρέπει να λαμβάνονται υπόψη τα ιδιαίτερα ετερογενή χαρακτηριστικά των διαφόρων κατηγοριών εσόδων, στερείται ισορροπίας και συνέπειας. Το Συνέδριο θεωρεί ότι θα ήταν σκόπιμο να αποφεύγεται η υπερβολική συγκέντρωση στον Τίτλο 1 (98,3 % το 2001), με το να διαχωρίζονται οι παραδοσιακοί ίδιοι πόροι από τους πόρους ΦΠΑ και ΑΕΠ και από τη διόρθωση υπέρ του Ηνωμένου Βασιλείου. Το πλεόνασμα του προηγούμενου οικονομικού έτους (κεφάλαιο 30) πρέπει να εγγράφεται σε χωριστό τίτλο, διότι δεν έχει κανένα κοινό στοιχείο με τα υπόλοιπα, τις διορθώσεις και τις επιστροφές που έχουν σχέση με τους πόρους ΦΠΑ και ΑΕΠ, ούτε και με τη διόρθωση υπέρ του ΗΒ που περιλαμβάνονται στον ίδιο τίτλο (κεφάλαια 31, 32, 33 και 35). (σημείο 1.21). // Η Επιτροπή εκτιμά ότι η διάρθρωση της ονοματολογίας του προϋπολογισμού δεν μπορεί να βασίζεται μόνον σε ποσοτικούς παράγοντες. Θα εξετάσει την δυνατότητα προσαρμογής, εφόσον παρίσταται ανάγκη, της ονοματολογίας του προϋπολογισμού σχετικά με τα έσοδα (Σημείo 1.21).

[4] Άρθρο 9, τρίτο εδάφιο.

Σύσταση αριθ. 5

Εθνικές οδηγίες σχετικά με το σύστημα ελέγχου // Δράση αριθ. 5

Εθνικές οδηγίες σχετικά με το σύστημα ελέγχου

Σε ορισμένες από τις αποθήκες που εξετάστηκαν, η συχνότητα των φυσικών ελέγχων που διενεργούνταν δεν έφθανε τα επίπεδα που όριζε η εθνική κατευθυντήρια οδηγία. Το Συνέδριο θεωρεί ότι τα κράτη μέλη μπορούν να βελτιώσουν σημαντικά τις εθνικές οδηγίες που παρέχουν σχετικά με το καθεστώς ελέγχου των αποθηκών τελωνειακής αποταμίευσης, έτσι ώστε να καθορίζονται σαφώς το είδος, το πεδίο εφαρμογής και η συχνότητα των ελέγχων. Επίσης, στις οδηγίες πρέπει να αναφέρεται σε ποιο επίπεδο των τελωνειακών υπηρεσιών πρέπει να λαμβάνονται οι αποφάσεις σχετικά με τις λεπτομέρειες του ελέγχου. Τέλος, τα κράτη μέλη πρέπει να εξασφαλίζουν τη διενέργεια προγραμματισμένων ελέγχων (σημεία 1.32/1.36). // Ένα έγγραφο που θα περιλαμβάνει κατάλογο όλων των τομέων ελέγχου βρίσκεται υπό προετοιμασία στο πλαίσιο του προγράμματος Τελωνεία 2002. Το έγγραφο αυτό θα παρέχει στις τελωνειακές αρχές πλήρη κατάλογο των τομέων και υπο-τομέων ελέγχου καθώς και κοινούς ορισμούς των μεθόδων ελέγχου.

Η Επιτροπή θα συνεχίσει να εξασφαλίζει ότι οι διαδικασίες των κρατών μελών σχετικά με τους παραδοσιακούς ίδιους πόρους συμβιβάζονται με τους κοινοτικούς κανόνες. Εξάλλου, δεσμεύεται να εξετάζει κάθε παρατυπία που αναφέρεται στις εκθέσεις του Ελεγκτικού Συνεδρίου και, ενδεχομένως, να λαμβάνει τα κατάλληλα μέτρα για την ανάκτηση των ποσών των ιδίων πόρων ή των οφειλόμενων τόκων.

Η Επιτροπή αναγνωρίζει ότι η κατάσταση όσον αφορά τους ελέγχους στερείται ισορροπίας. Στο πλαίσιο του προγράμματος Τελωνεία 2002, ομάδες που αποτελούνται από τελωνειακούς εμπειρογνώμονες και εκπροσώπους της Επιτροπής εργάζονται με στόχο την ανάπτυξη ενός κοινού προτύπου για την διαχείριση του κινδύνου, πρότυπων μέσων για την ανταλλαγή πληροφοριών που προκύπτουν από τους ελέγχους και επιλεκτικού καταλόγου των επικίνδυνων κατηγοριών (Σημεία 1.30/1.31/1.35/1.36).

Σύσταση αριθ. 6

Χωριστή λογιστική // Δράση αριθ. 6

Χωριστή λογιστική

Το 2001, όπως και κατά τα προηγούμενα έτη, διαπιστώθηκε ότι υπήρχαν προβλήματα σχετικά με την τήρηση της λογιστικής Β σε διάφορα κράτη μέλη. Στη Γερμανία, επί του παρόντος, δεν είναι δυνατή η επιβεβαίωση του υπολοίπου της λογιστικής Β, διότι η βάση δεδομένων δεν επιτρέπει ανάλυση κατά λογιστική καταχώριση. Στην Ιταλία, η διαχείριση της λογιστικής Β δεν είναι ακόμη ενιαία, μπορεί δεν να σημειωθούν σφάλματα υπολογισμού, τόσο στο τοπικό όσο και στο περιφερειακό επίπεδο, χωρίς να επισημανθούν από τους ελέγχους. Σφάλματα εγγραφής στη λογιστική Β εντοπίστηκαν επίσης στο Βέλγιο και στη Γαλλία, οι δε εκθέσεις επιθεώρησης που συνέταξε η Επιτροπή αναφέρονται σε σφάλματα στη λογιστική Β στην Ιρλανδία, τη Σουηδία και τη Φινλανδία. Τα εν λόγω σφάλματα, αν και ήσσονος σημασίας ως προς τα ποσά, αντικατοπτρίζουν την ύπαρξη αδυναμιών στην τήρηση της λογιστικής σχετικά με τους ιδίους πόρους στο πλαίσιο του συστήματος κοινοτικής διαμετακόμισης (Σημείο 1.27). // Στην απάντησή της στην ετήσια έκθεση 2000, η Επιτροπή είχε εκτιμήσει ότι το εφαρμοζόμενο σύστημα χωριστής λογιστικής θα μπορούσε να οδηγήσει σε συστηματικά και συγκεκριμένα σφάλματα. Για τον λόγο αυτό, η Επιτροπή προσπαθεί να βελτιώσει την διάρθρωση του συστήματος και δίνει ιδιαίτερη προσοχή στο θέμα αυτό κατά τις επιθεωρήσεις που διενεργεί στα κράτη μέλη. Έχει ήδη αναληφθεί μια ενέργεια προκειμένου να αντιμετωπισθούν οι ενδεχόμενες δημοσιονομικές επιπτώσεις των παρατηρήσεων του Συνεδρίου σχετικά με την Γαλλία και την Ιταλία. Κατάλληλα μέτρα θα ληφθούν και σε σχέση με τις άλλες παρατηρήσεις του Συνεδρίου όταν τα κράτη μέλη θα έχουν διαβιβάσει όλες τις σχετικές πληροφορίες (Σημείo 1.27).

Σύσταση αριθ. 7

Διοικητική συνεργασία με σκοπό την προστασία των εσόδων ΦΠΑ // Δράση αριθ. 7

Διοικητική συνεργασία με σκοπό την προστασία των εσόδων ΦΠΑ

Το Συνέδριο εκτιμά ότι θα μπορούσαν να ληφθούν τα παρακάτω μέτρα προκειμένου να βελτιωθεί η αποτελεσματικότητα της διοικητικής συνεργασίας μεταξύ των κρατών μελών και της Επιτροπής: //

α) η μόνιμη επιτροπή διοικητικής συνεργασίας (SCAC) και η υποεπιτροπή καταπολέμησης της απάτης (SCAF) θα μπορούσαν, υπό την καθοδήγηση της Επιτροπής, να αναπτύξουν την καλύτερη δυνατή πρακτική σχετικά με τη χάραξη στρατηγικής για την καταπολέμηση της απάτης. // α) Η Επιτροπή αναγνωρίζει ότι η SCAC θα έπρεπε να αναπτύξει καλές πρακτικές σχετικά με τη χάραξη στρατηγικής για την καταπολέμηση της απάτης. Στο πλαίσιο αυτό, η SCAC δημιούργησε μια ομάδα «ad hoc» με καθήκον να συγκεντρώσει τις καλύτερες πρακτικές σχετικά με την πρόληψη και την καταπολέμηση της επαναλαμβανόμενης απάτης .

β) η ανταλλαγή πληροφοριών μεταξύ των κρατών μελών θα μπορούσε να διευκολυνθεί με την περαιτέρω ανάπτυξη του συστήματος VIES για την καταπολέμηση της απάτης και με διμερείς ή πολυμερείς συμφωνίες, καθώς και με την θέσπιση διορθωτικών ενεργειών σε περίπτωση που τα κράτη μέλη δεν παρέχουν εγκαίρως ορισμένες πληροφορίες. // β) Τα προβλήματα αυτά εξετάζονται στην πρόταση της Επιτροπής σχετικά με την διοικητική συνεργασία, παρά το γεγονός ότι η Επιτροπή είναι της γνώμης ότι οι πληροφορίες σχετικά με την καταπολέμηση της απάτης θα έπρεπε να ανταλλάσσονται εκτός του συστήματος VIES.

γ) μπορούν να συγκροτηθούν ειδικές μονάδες ελέγχου, προκειμένου να επιλαμβάνονται συγκεκριμένων υποθέσεων απάτης ΦΠΑ, έτσι ώστε να παρέχονται στα κράτη μέλη περισσότερες δυνατότητες καταπολέμησης της απάτης, με τον όρο ότι οι εν λόγω μονάδες ενσωματώνονται στα κεντρικά γραφεία σύνδεσης (CLO) ή συνεργάζονται στενά με αυτά, με τη συμπαράσταση της OLAF. // γ) Η Επιτροπή εγκρίνει την σύσταση αυτή. Έχει επισημάνει πολλές φορές, σε έγγραφα εργασίας και εκθέσεις, την ανάγκη συγκρότησης ειδικών μονάδων για την αντιμετώπιση συγκεκριμένων υποθέσεων απάτης στον τομέα του ΦΠΑ.

δ) η εμβέλεια της ανταλλαγής πληροφοριών, που αναφέρεται στα άρθρα 11 και 12 του κανονισμού (EΟΚ) αριθ. 218/92 του Συμβουλίου, πρέπει να διευκρινιστεί και να καταστεί σαφέστερη. η ανταλλαγή πληροφοριών μεταξύ κρατών μελών μπορεί να καταστεί αποτελεσματικότερη, με την εναρμόνιση των αρμοδιοτήτων και της δυναμικότητας των CLO στα κράτη μέλη. (Σημείo 1.54). // δ) Η Επιτροπή εγκρίνει την σύσταση αυτή και υπογραμμίζει ότι το Συμβούλιο εξετάζει επί του παρόντος νέο σχέδιο για τα άρθρα 11 και 12 του κανονισμού αριθ. 218/92/ΕΟΚ του Συμβουλίου με βάση την πρόταση της Επιτροπής σχετικά με την διοικητική συνεργασία. Η Επιτροπή αναφέρθηκε στις αδυναμίες των CLO σε πολλές εκθέσεις, αλλά για ακόμα μια φορά, θα πρέπει να αναληφθεί δράση κυρίως σε εθνικό επίπεδο (Σημείo 1.54).

// Όσον αφορά τις αρμοδιότητες της OLAF στον τομέα του ΦΠΑ, η Επιτροπή περιέλαβε στο σχέδιο δράσης της 2001-2003 για την προστασία των οικονομικών συμφερόντων και την καταπολέμηση της απάτης [5] καθώς και στο πρόγραμμα εργασίας της 2001 [6], μια πρόταση κανονισμού του Ευρωπαϊκού Κοινοβουλίου και του Συμβουλίου για την καθιέρωση συστήματος συνεργασίας μεταξύ των αρμοδίων εθνικών αρχών των κρατών μελών και της Επιτροπής για την προστασία των οικονομικών συμφερόντων των Κοινοτήτων από παράνομες δραστηριότητες, συμπεριλαμβανομένων των τομέων του ΦΠΑ και της νομιμοποίησης εσόδων από παράνομες δραστηριότητες.

[5] COM(2001) 254 τελικό της 15.5.2001

[6] Βλέπε δελτίο 2001/098

Οι υπηρεσίες της Επιτροπής καταρτίζουν επί το παρόντος, σύμφωνα με το άρθρο 280 της συνθήκης για την ίδρυση της ΕΚ, χωριστή πρόταση με συγκεκριμένες διατάξεις οι οποίες αναθέτουν στην Επιτροπή ρόλο στον τομέα του συντονισμού της διοικητικής συνεργασίας (Σημείo 1.53).

Εξάλλου, όσον αφορά τις συστάσεις που εμπίπτουν αποκλειστικά στην αρμοδιότητα των κρατών μελών. Η Επιτροπή εξασφάλισε την παρακολούθηση και πραγματοποίησε αξιολόγηση της προόδου που επιτεύχθηκε. Η Επιτροπή θα παρουσιάσει τα συμπεράσματά της σε έκθεση προς το Συμβούλιο και το Ευρωπαϊκό Κοινοβούλιο σύμφωνα με το άρθρο 14 του κανονισμού (ΕΟΚ) 218/92 (Σημείo 1.54.).

Σύσταση αριθ. 8

Ανάλυση της διαχείρισης του προϋπολογισμού

Πραγματικά έσοδα // Δράση αριθ. 8

Ανάλυση της διαχείρισης του προϋπολογισμού

Πραγματικά έσοδα

Τα μηνιαία ποσά των γεωργικών τελών που έθεσε η Γαλλία στη διάθεση της Κοινότητας ανήλθαν, κατά μέσο όρο, σε 4,7 εκατομμύρια ευρώ από τον Ιανουάριο έως τον Απρίλιο του 2001, όμως, τον Μάιο του 2001, αυξήθηκαν απότομα σε 10,3 εκατομμύρια ευρώ και, στη συνέχεια, παρέμειναν σ' αυτό το υψηλότερο επίπεδο. Για το σύνολο του οικονομικού έτους 2001, αυτό αντιστοιχούσε σε αύξηση κατά 74 % έναντι του 2000, αντίθετα από τη γενική τάση που εμφάνιζαν οι εισαγωγικοί δασμοί (Σημείo 1.7). // Η Επιτροπή θα έλθει σε επαφή με τις γαλλικές αρχές προκειμένου πληροφορηθεί την αιτία της μεταβολής και θα λάβει, ενδεχομένως, τα μέτρα που είναι αναγκαία γα την προστασία των οικονομικών συμφερόντων της Επιτροπής (Σημείo 1.7).

Σύσταση αριθ. 9

Χρήση των στατιστικών για την καταπολέμηση της απάτης // Δράση αριθ. 9

Χρήση των στατιστικών για την καταπολέμηση της απάτης

Το Συνέδριο, στο πλαίσιο της ετήσιας έκθεσης για το οικονομικό έτος 1999 [7], συνιστούσε ότι η μέθοδος σύγκρισης των φορολογικών πηγών με τις στατιστικές πηγές, η οποία ελέγχθηκε τόσο στη Γαλλία όσο και στην Ιταλία, πρέπει να επεκταθεί και στα λοιπά κράτη μέλη και να χρησιμοποιείται, ενδεχομένως, ως μέσο καταπολέμησης της απάτης. Η Επιτροπή, στην απάντησή της ανέλαβε την υποχρέωση να συζητήσει σχετικά με τη μέθοδο αυτή με τα κράτη μέλη.

[7] Σημεία 1.63-1.70.

Το Συμβούλιο, στη σύσταση που διατύπωσε [8] σχετικά με τη χορήγηση απαλλαγής στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων σχετικά με το οικονομικό έτος 1999, επιδοκιμάζει με ιδιαίτερο ενδιαφέρον τη σύσταση του Συνεδρίου και προτείνει το θέμα αυτό να εξεταστεί από τη συμβουλευτική επιτροπή για τους ιδίους πόρους. Παρά το γεγονός ότι η Επιτροπή έλαβε τα ενδεδειγμένα μέτρα για την εκπλήρωση αυτής της υποχρέωσης, τα κράτη μέλη δεν μπόρεσαν να καταλήξουν σε συμφωνία. Το Συνέδριο συνιστά και πάλι στην Επιτροπή να εξακολουθήσει τις προσπάθειές της στον ιδιαίτερα σημαντικό αυτό τομέα (Σημεία.1.42/1.43/1.44). // Το θέμα αυτό συζητήθηκε κατά τις συνεδριάσεις της συμβουλευτικής επιτροπής για τους ίδιους πόρους (ACOR) που πραγματοποιήθηκαν το 2001. Από τα πορίσματα των συνεδριάσεων αυτών, με τα οποία συμφωνούν η Ιταλία και η Γαλλία, προκύπτει ότι, δυστυχώς, οι στατιστικές πληροφορίες σχετικά με τα θεωρητικά έσοδα ΦΠΑ απαιτούν πολύ μεγάλη ανάλυση προκειμένου να μπορούν να συμβάλουν στην επιλογή των φορολογικών ελέγχων, ενώ υπάρχουν άλλοι πιο αξιόπιστοι και ευκολόχρηστοι δείκτες στους οποίους η πρόσβαση είναι ευκολότερη. Εξάλλου, τα κράτη μέλη έκριναν ότι η επιτροπή ACOR δεν ήταν η πιο ενδεδειγμένη για την περαιτέρω ανάπτυξη της ιδέας αυτής. Ωστόσο, τα αποτελέσματα παραμένουν διαθέσιμα σε περίπτωση που τα κράτη μέλη θεωρήσουν ότι μπορούν να χρησιμεύσουν για τα συστήματά τους ανάλυσης του κινδύνου. Επιπλέον, η Επιτροπή θέτει συστηματικά το θέμα κατά τη διάρκεια των αποστολών ελέγχου των ιδίων πόρων ΦΠΑ, έτσι ώστε να εξασφαλίσει ότι οι εθνικές αρχές λαμβάνουν υπόψη τις επιπτώσεις των αποκλίσεων μεταξύ του θεωρητικού και του πραγματικού ΦΠΑ (Σημεία.1.43/1.44).

[8] Έγγραφο SN 2088/01 - DGF II.

ΚΟΙΝΗ ΓΕΩΡΓΙΚΗ ΠΟΛΙΤΙΚΗ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Στο πλαίσιο της ενδιάμεσης εξέτασής της, η Επιτροπή διαβίβασε τον Ιούλιο 2002 στο Συμβούλιο και το Κοινοβούλιο συστάσεις για μια νέα κοινή γεωργική πολιτική. Στον τομέα του σκληρού σίτου, η Επιτροπή προτείνει την λήψη κατάλληλων μέτρων, στη συνέχεια της ανάλυσης του Ελεγκτικού Συνεδρίου η οποία επιβεβαιώθηκε από εξωτερική αξιολόγηση και εσωτερικές αναλύσεις.

Η ελλιπής εφαρμογή του καθεστώτος ποσοστώσεων γάλακτος, οδήγησε στην κίνηση διαδικασιών παράβασης κατά διαφόρων κρατών μελών. Οι κυρώσεις ενισχύθηκαν και εναρμονίσθηκαν σύμφωνα με τη σύσταση του Ελεγκτικού Συνεδρίου. Εξάλλου, η Επιτροπή θα προβεί σε αξιολόγηση της ΚΟΑ βοείου κρέατος το 2004/2005 και θα αναλύσει τον αντίκτυπο των διαφόρων μέσων που προβλέπονται στον τομέα αυτό και ιδίως του νέου καθεστώτος πριμοδότησης στην εκτατικοποίηση που εισήχθη με το πρόγραμμα δράσης Ατζέντα 2000. Όσον αφορά τη βάση δεδομένων CATS (Σύστημα διαδρομής ελέγχου της εκκαθάρισης) και το καλούμενο σύστημα IACS (Ολοκληρωμένο σύστημα διαχείρισης και ελέγχου) η Επιτροπή έχει ήδη λάβει μέτρα για την περαιτέρω βελτίωσή τους σύμφωνα με τις συστάσεις του Ελεγκτικού Συνεδρίου.

Σύσταση αριθ. 1

Εκθέσεις σχετικά με τις επιθεωρήσεις ΟΣΔΕ // Δράση αριθ. 1

Εκθέσεις σχετικά με τις επιθεωρήσεις ΟΣΔΕ

Στο πλαίσιο της αξιολόγησης της νομιμότητας και της κανονικότητας των συναλλαγών, το Συνέδριο ήλεγξε δείγμα 156 συναλλαγών και συνέκρινε τα αποτελέσματα.

Το Συνέδριο θεωρεί ότι η υποβολή εκθέσεων σχετικά με τα αποτελέσματα των επιθεωρήσεων ΟΣΔΕ πρέπει να βελτιωθεί και ιδίως να γίνεται διάκριση μεταξύ των αποτελεσμάτων των ελέγχων που διενεργούνται βάσει ανάλυσης του κινδύνου και των τυχαίων ελέγχων (Σημείo 2.44.). // Όσον αφορά τα καθεστώτα ενίσχυσης των αροτραίων καλλιεργειών, τα κράτη μέλη είναι υποχρεωμένα να υποβάλλουν έκθεση η οποία να αναφέρει, μεταξύ άλλων, το αποτέλεσμα των διενεργηθέντων ελέγχων. Για το σκοπό αυτό, η Επιτροπή απαιτεί από τα κράτη μέλη να ανακοινώνουν, από το 2000, χωριστά τα αποτελέσματα των υποθέσεων που επιλέγονται βάσει ανάλυσης του κινδύνου και τυχαία, χρησιμοποιώντας το ερωτηματολόγιο που κατάρτισαν οι υπηρεσίες της Επιτροπής. Όσον αφορά τα καθεστώτα πριμοδότησης της εκτροφής ζώων, τα κράτη μέλη δεν είναι υποχρεωμένα να ανακοινώνουν τα αποτελέσματα των επιθεωρήσεών τους με τον τρόπο που προτείνει το Συνέδριο. ωστόσο, η διάκριση μεταξύ των ελέγχων βάσει ανάλυσης του κινδύνου και των τυχαίων ελέγχων πραγματοποιείται τακτικά, εφόσον είναι απαραίτητο, στο πλαίσιο των ελέγχων των γεωργικών δαπανών που διενεργούν οι υπηρεσίες της Επιτροπής προκειμένου να εξασφαλισθεί ότι η επιλογή των γεωργών για επιτόπιους ελέγχους είναι αντιπροσωπευτική όπως προβλέπει ο κανονισμός αριθ. 3887/92. Επιπλέον, η νομοθεσία σχετικά με το ΟΣΔΕ ενισχύθηκε από το άρθρο 19, παράγραφος 1 του κανονισμού αριθ. 2419/2001, που ισχύει από την 1η Ιανουαρίου 2002, το οποίο προβλέπει ότι τα κράτη μέλη «τα κράτη μέλη επιλέγουν τυχαία ποσοστό μεταξύ 20 % και 25 % του ελάχιστου αριθμού των κατόχων εκμετάλλευσης που θα υποβληθούν σε επιτόπιους ελέγχους». Η απαίτηση αυτή θα εξασφαλίσει ότι τα αποτελέσματα των ελέγχων θα στηρίζονται στην κατάλληλη βάση όπως επιθυμεί το Συνέδριο (Σημείo 2.44.).

Σύσταση αριθ. 2

Βάση δεδομένων CATS // Δράση αριθ. 2

Βάση δεδομένων CATS

Η Επιτροπή διαθέτει μια βάση δεδομένων CATS (Σύστημα διαδρομής ελέγχου της εκκαθάρισης) η οποία περιλαμβάνει το σύνολο των πληροφοριών σχετικά με τις πληρωμές που πραγματοποιήθηκαν στο πλαίσιο του ΕΓΤΠΕ, τμήμα Εγγυήσεων στα 15 κράτη μέλη κατά το προηγούμενο οικονομικό έτος. Το Συνέδριο διαπίστωσε ότι το μεγαλύτερο μέρος των δεδομένων παρουσιάζει πολλές ελλείψεις. Η Επιτροπή θα πρέπει να λάβει τα απαραίτητα μέτρα προκειμένου να καταστεί περισσότερο αξιόπιστη και χρήσιμη η βάση δεδομένων CATS (Σημείo 2.47.). // Στο μέλλον, οι ποιοτικοί έλεγχοι των δεδομένων της βάσης CATS θα ενισχυθούν με μια σειρά μέτρων παρόμοιων με αυτά που χρησιμοποιεί το Συνέδριο. Επιπλέον, αυστηρότεροι ποιοτικοί έλεγχοι (π.χ. σε σχέση με τη χρήση καταλόγων κωδικών) θα ενσωματωθούν στο πρόγραμμα που χρησιμοποιούν τα κράτη μέλη για την αποστολή ηλεκτρονικών δεδομένων στην Επιτροπή από το οικονομικό έτος 2002 και μετά (Σημείo 2.47.).

Σύσταση αριθ. 3

Εκκαθάριση λογαριασμών // Δράση αριθ. 3

Εκκαθάριση λογαριασμών

Οργανισμοί πιστοποίησης: ορισμένοι οργανισμοί πιστοποίησης ορίστηκαν με καθυστέρηση. Ορισμένοι οργανισμοί πληρωμών δεν πληρούν τα κριτήρια έγκρισης. Η Επιτροπή πρέπει να λάβει μέτρα προκειμένου να βελτιωθεί η κατάσταση αυτή (Σημεία 2.53.-2.55.). // Η Επιτροπή θα φροντίσει ώστε να ορίζονται νωρίτερα οι οργανισμοί πιστοποίησης και ώστε αυτό να πραγματοποιηθεί εντός του 2002. Εξάλλου, παρακολουθεί από κοντά τις διαδικασίες έγκρισης των οργανισμών πληρωμής (Σημεία 2.53.-2.55.).

Σύσταση αριθ. 4

Εισφορά γάλακτος : // Δράση αριθ. 4

Εισφορά γάλακτος :

Το Συνέδριο επαναλαμβάνει ότι η Επιτροπή θα πρέπει να λάβει μέτρα για να εξακριβώσει αν οι διορθώσεις εφαρμόζονται για τις αδυναμίες των συστημάτων που αποτελούν οικονομικό κίνδυνο για το ΕΓΤΠΕ (Σημείo 2.71.). // Οι προηγούμενες διορθώσεις σχετικά με την συμπληρωματική εισφορά γάλακτος στηρίζονταν σε δύο παράγοντες: το ποσό της εισφοράς που δεν είχε εισπραχθεί και τον υπολογισμό των τόκων λόγω καθυστερημένης καταβολής της εισφοράς αυτής. Οι πρόσφατες αποφάσεις του Ευρωπαϊκού Δικαστηρίου ορίζουν ότι δεν μπορεί να απαιτείται τα κράτη μέλη να καταβάλλουν εισφορές τις οποίες δεν έχουν ακόμα εισπράξει (ιδίως στις περιπτώσεις που οι εισφορές αποτελούν αντικείμενο προσφυγών ενώπιον των εθνικών δικαστηρίων) - και ότι, η μη καταβολή ή η καθυστερημένη καταβολή ορισμένων ποσών, δεν αποτελεί αυτή καθαυτή παράβαση των υποχρεώσεων των κρατών μελών.

Η Επιτροπή εφιστά την προσοχή στο γεγονός ότι ο λόγος για τον οποίο δεν έχουν εισπραχθεί σημαντικά ποσά της εισφοράς είναι οι προσφυγές που έχουν κατατεθεί ενώπιον των εθνικών δικαστηρίων από παραγωγούς που αρνούνται να πληρώσουν την εισφορά.

Επιπλέον, πρέπει να υπενθυμιστεί ότι η Επιτροπή θέσπισε νέο κανονισμό για την εφαρμογή του καθεστώτος ποσοστώσεων (αριθ. 1392/2001) ο οποίος ενισχύει σημαντικά τις κυρώσεις που επιβάλλονται σε περιπτώσεις παρατυπιών ή απάτης, και κατ' αυτόν τον τρόπο συμμορφώνεται προς τη σύσταση του Ελεγκτικού Συνεδρίου.

Σύσταση αριθ. 5

ΚΟΑ σκληρού σίτου : // Δράση αριθ. 5

ΚΟΑ σκληρού σίτου :

Στο πλαίσιο της συνέχειας που δίνει στις παρατηρήσεις του που περιλαμβάνονται στην ετήσια έκθεση 1997, το Συνέδριο διαπιστώνει ότι η συμπληρωματική ενίσχυση του σκληρού σίτου υπερβαίνει σε μεγάλο βαθμό το ποσό που είναι αναγκαίο για τη διατήρηση του εισοδήματος των παραγωγών. Θα μπορούσε να είχε πραγματοποιηθεί σημαντική οικονομία εάν είχε τροποποιηθεί το σύστημα. Το Συνέδριο εκτιμά ότι οι συστάσεις που διατύπωσε προηγουμένως εξακολουθούν να ισχύουν (Σημεία 2.87.-2.89.). // Σύμφωνα με την ανάλυση του Συνεδρίου σχετικά με τον τομέα αυτό και την αξιολόγηση που πραγματοποίησαν ανεξάρτητοι εμπειρογνώμονες, η Επιτροπή προτείνει την μείωση της ειδικής συμπληρωματικής ενίσχυσης σε 250 ευρώ/εκτάριο στις παραδοσιακές περιοχές και την πλήρη κατάργηση του καθεστώτος στις μη παραδοσιακές περιοχές. Προκειμένου να βελτιωθεί η παραγωγή σκληρού σίτου υψηλής ποιότητας, προτείνεται η θέσπιση ειδικής ενίσχυσης ύψους 15 ευρώ ανά τόνο για τον σκληρό σίτο που πωλείται στη βιομηχανία στο πλαίσιο συμβάσεων που εξασφαλίζουν την τήρηση ορισμένων ποιοτικών χαρακτηριστικών (Σημεία 2.87.-2.89.).

Συστάσεις αριθ. 6 και αριθ. 7

Ειδική έκθεση για τις μπανάνες : // Δράσεις αριθ. 6 και αριθ. 7

Ειδική έκθεση για τις μπανάνες :

Τα μέτρα που ελήφθησαν για την επίτευξη των στόχων της ΚΟΑ, από τους οποίους ορισμένοι δεν υλοποιήθηκαν, παρουσιάζουν ελλείψεις. επιπλέον, ορισμένα από αυτά είχαν μη προβλεπόμενα και μη επιθυμητά αποτελέσματα. Στην ειδική του έκθεση, το Συνέδριο υποβάλλει πολλές συστάσεις, ιδίως τον σαφέστερο προσδιορισμό των στόχων της ΚΟΑ και την ενίσχυση των ελέγχων. Επειδή η Επιτροπή δεσμεύθηκε να πραγματοποιήσει την πρώτη αξιολόγηση μεγάλης έκτασης κατά το 2004, θα ήταν σκόπιμο να φροντίσει για την τήρηση του χρονοδιαγράμματος και να συμπεριλάβει την αξιολόγηση του συντονισμού των διαφόρων τρόπων ενίσχυσης του τομέα της μπανάνας (Σημεία 2.115. έως 2.117.). // Οι λεπτομέρειες όσον αφορά τον ορισμό και τον ποσοτικό προσδιορισμό των στόχων είναι συγκρίσιμες με αυτές άλλων ΚΟΑ (κοινών οργανώσεων αγοράς) και θα αποτελέσουν αντικείμενο σε βάθος εξέτασης κατά τη διαδικασία αξιολόγησης της ΚΟΑ, που προβλέπεται να πραγματοποιηθεί το 2004 (άρθρο 32 του κανονισμού αριθ. 404/93).

Εξάλλου, ένα αποκλειστικά δασμολογικό καθεστώς θα καθιερωθεί το αργότερο από την 1η.1.2006 (άρθρο 16 παράγραφος 1 του κανονισμού (ΕΟΚ) αριθ. 404/93, όπως τροποποιήθηκε από τον κανονισμό (ΕΚ) αριθ. 216/01).

Πιο συγκεκριμένα, πρέπει ακόμα να πραγματοποιηθεί η βελτίωση των τελωνειακών διαδικασιών εισαγωγής σε επίπεδο κρατών μελών και η Επιτροπή θα εξακολουθήσει να ασκεί πίεση στα κράτη προκειμένου να επιλυθεί οριστικά το πρόβλημα (Σημεία 2.115. έως 2.117.).

Σύσταση αριθ. 8

Ειδική έκθεση για τους ελαιούχους σπόρους : // Δράση αριθ. 8

Ειδική έκθεση για τους ελαιούχους σπόρους :

Το Συνέδριο εκτιμά επίσης ότι η Επιτροπή πρέπει να επανεκτιμήσει τη στήριξη που παρέχεται σε είδη τα οποία θα μπορούσαν να καλλιεργούνται αντί των ελαιούχων σπόρων (Σημείo 2.123.). // Η στήριξη για τα σιτηρά, που αποτελούν εναλλακτική καλλιέργεια σε σχέση με τους ελαιούχους σπόρους, εξετάζεται εκ νέου στο πλαίσιο της ενδιάμεσης αναθεώρησης που προβλέπει το πρόγραμμα Ατζέντα 2000. Όσον αφορά τη θέση των ελαιούχων σπόρων, πρέπει να τονισθεί ότι δεν θα επηρεασθούν από την μείωση της τιμής παρέμβασης των σιτηρών. Από την άλλη πλευρά, θα επωφεληθούν από την αντίστοιχη αύξηση των άμεσων πληρωμών στο πλαίσιο του γενικού καθεστώτος για τις αροτραίες καλλιέργειες, από 63 ευρώ/τόνο σε 66 ευρώ/τόνο (Σημείo 2.123.).

Σύσταση αριθ. 9

Ειδική έκθεση σχετικά με την ενίσχυση για την εκτατικοποίηση της εκτροφής βοοειδών : // Δράση αριθ. 9

Ειδική έκθεση σχετικά με την ενίσχυση για την εκτατικοποίηση της εκτροφής βοοειδών :

Το Συνέδριο διαπίστωσε ορισμένες αδυναμίες στην εφαρμογή της ενίσχυσης αλλά, κυρίως, προσπάθησε να υπολογίσει τον πραγματικό προτρεπτικό αντίκτυπο της πριμοδότησης στον τρόπο εκτροφής. Κάτω από αυτές τις συνθήκες, το Συνέδριο συνιστά αξιολόγηση της αποτελεσματικότητας της ενίσχυσης (Σημείo 2.127.). // Η Επιτροπή έχει σχεδιάσει και θα την καθιερώσει για την ΚΟΑ βοείου κρέατος το 2004/2005. επίσης, θα εξετάσει τον αντίκτυπο των διαφόρων μέσων που προβλέπονται στον τομέα αυτό και ιδίως της νέας ενίσχυσης στην εκτατικοποίηση που εισήγαγε η Ατζέντα 2000 (Σημείo 2.127.).

Σύσταση αριθ. 10

Συστήματα ελέγχου // Δράση αριθ. 10

Συστήματα ελέγχου

Η Επιτροπή θα πρέπει να διενεργήσει εκ νέου ελέγχους και να ελέγξει ορισμένες επιθεωρήσεις ΟΣΔΕ σε ετήσια και αντιπροσωπευτική βάση (Σημείo 2.44.). // Η Επιτροπή θεωρεί ότι το ΟΣΔΕ συμβάλλει σε μεγάλο βαθμό στον περιορισμό των σφαλμάτων. Επιπλέον, η Επιτροπή βελτιώνει συνεχώς το σύστημα ελέγχου με το να τροποποιεί τους σχετικούς κανονισμούς και να προωθεί την πλήρη εφαρμογή και ανάπτυξή τους στα κράτη μέλη. Αυτό συμβαίνει, για παράδειγμα, στην περίπτωση της εφαρμογής του συστήματος αναγνώρισης των βοοειδών ή την θέσπιση, το αργότερο την 1η Ιανουαρίου 2005, ενός συστήματος γεωγραφικής αναγνώρισης (Σημείo 2.44.).

Η επανάληψη των ελέγχων αποτελεί μέρος όλων σχεδόν των αποστολών που αφορούν το ΟΣΔΕ εδώ και πολλά έτη και συνεχίζει να αποτελεί ουσιαστικό τμήμα οποιουδήποτε επιτόπιου ελέγχου που διενεργεί η Επιτροπή. Το γεγονός αυτό αναφέρεται με κάθε λεπτομέρεια στις εκθέσεις της Επιτροπής σχετικά με τους ελέγχους.

ΔΙΑΡΘΡΩΤΙΚΕΣ ΕΝΕΡΓΕΙΕΣ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Η Επιτροπή θα μελετήσει σε βάθος τους λόγους που οδηγούν σε αποκλίσεις σε σχέση με τις προβλέψεις. Όμως, η αποτελεσματική εφαρμογή των μέτρων αυτών θα εξαρτηθεί από την πλήρη συνεργασία των κρατών μελών. Με πρωτοβουλία της Επιτροπής, έχει αρχίσει να εξετάζεται η δυνατότητα απλούστευσης των διαδικασιών προγραμματισμού στο μέλλον. Τα προενταξιακά μέσα προετοιμάζουν τα υποψήφια κράτη όσον αφορά τον προγραμματισμό και την διαχείριση των παρεμβάσεων των διαρθρωτικών ταμείων και του ταμείου συνοχής. Η Επιτροπή θα συνεχίσει τις προσπάθειές της για τη βελτίωση των διαδικασιών πληρωμής και ελέγχου στα κράτη μέλη.

Σύσταση αριθ. 1

Διαχείριση του προϋπολογισμού : προβλέψεις πληρωμών // Δράση αριθ. 1

Διαχείριση του προϋπολογισμού : προβλέψεις πληρωμών

Παρά τη δημιουργία, σε συνεργασία με τα κράτη μέλη, ενός συστήματος πρόβλεψης των αιτήσεων πληρωμής [9], η εκτίμηση των αναγκαίων πιστώσεων πληρωμών εξακολουθεί να είναι ελάχιστα αξιόπιστη. Από την πλευρά της η Επιτροπή δεν προβαίνει σε ενημέρωση των εκτιμήσεων σε σχέση με τις πιστώσεις που πραγματοποιήθηκαν στην αρχή του προηγούμενου οικονομικού έτους [10], ούτε διαθέτει συστήματα καταχώρησης των αιτήσεων πληρωμής που να καθιστούν δυνατή την παρακολούθηση, για το σύνολο των ταμείων, των ποσών που απομένουν να πληρωθούν. Υπό αυτές τις συνθήκες, όπως και για τις πιστώσεις ανάληψης υποχρεώσεων, η πρόβλεψη στον προϋπολογισμό των πιστώσεων πληρωμών εξακολουθεί να είναι ανεξάρτητη από την εξέλιξη της διαδικασίας έγκρισης των παρεμβάσεων καθώς και από την πρόοδο των τελευταίων (Σημείo 3.14). // Δεν είναι καθόλου εύκολο να προβλεφθεί η εκτέλεση των εγγεγραμμένων στον προϋπολογισμό πιστώσεων πληρωμών.

[9] Ετήσια έκθεση για το οικονομικό έτος 1999, απάντηση της Επιτροπής στο σημείο 3.13.

[10] Εξάλλου, στα έγγραφα εργασίας που εκπονεί η Επιτροπή στο πλαίσιο των προσχεδίων προϋπολογισμού δεν υπάρχει αναφορά στον τρόπο με τον οποίο πραγματοποιούνται αυτές οι εκτιμήσεις.

Η Επιτροπή θα μελετήσει σε βάθος τις αιτίες που οδηγούν σε αποκλίσεις σε σχέση με τις προβλέψεις. Ζήτησε από τα κράτη μέλη να βελτιώσουν την ποιότητα των προβλέψεών τους με το να τις πραγματοποιούν ανά πρόγραμμα και να τις διαβιβάζουν με ηλεκτρονική μορφή (Σημείo 3.15).

Η χαμηλή εκτέλεση των πιστώσεων πληρωμών για τις παρεμβάσεις της περιόδου 2000-2006 το 2000 και το 2001 οφείλεται κυρίως στην καθυστερημένη εκκίνησή τους. Όσον αφορά τα προγράμματα για τα οποία αναλήφθηκαν υποχρεώσεις το 2000, η Επιτροπή θα διαθέτει λεπτομερείς πληροφορίες σχετικά με το ποσοστό εκτέλεσής τους στις αρχές του 2003, μετά την πρώτη εφαρμογή του κανόνα αυτεπάγγελτης αποδέσμευσης για το έτος ν + 2 (Σημείo 42).

Στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο, « Εξέλιξη της εκτέλεσης του προϋπολογισμού των διαρθρωτικών ταμείων και κυρίως του ΥΠΕ» (COM(2002) 328 τελικό της 20.9.2002), η Επιτροπή έχει ήδη εξετάσει σε βάθος το ζήτημα της απόκλισης μεταξύ των προβλέψεων των κρατών μελών και της εκτέλεσης και έχει παρουσιάσει τις προοπτικές πληρωμών από σήμερα ως το 2010.

Σύσταση αριθ. 2

Διαχείριση του προϋπολογισμού : λογαριασμός διαχείρισης // Δράση αριθ. 2

Διαχείριση του προϋπολογισμού : λογαριασμός διαχείρισης

Σε σύγκριση με το προηγούμενο οικονομικό έτος, η Επιτροπή κατάργησε [από τον λογαριασμό διαχείρισης] τις ενότητες με τον τίτλο «Διδάγματα». Ωστόσο, οι διαρθρωτικής φύσεως αδυναμίες που παρατηρήθηκαν τα τελευταία οικονομικά έτη θα απαιτούσαν βαθύτερη ανάλυση. Και αυτό με σκοπό την πρόταση, σε εύθετο χρόνο, μελλοντικών βελτιώσεων των χρηματοδοτικών και δημοσιονομικών πλαισίων (δημοσιονομικές προοπτικές, διαδικασίες εκπόνησης των προβλέψεων πιστώσεων), καθώς και των διατάξεων προγραμματισμού και διαχείρισης των κανονισμών που αφορούν τις διαρθρωτικές ενέργειες. Εξίσου χρήσιμη θα ήταν και η ανάλυση, εκ μέρους της Επιτροπής, των δικών της ευθυνών όσον αφορά τις καθυστερήσεις στη διαδικασία προγραμματισμού, τα κενά στις προβλέψεις των πιστώσεων και τη συγκέντρωση πράξεων στο τέλος του οικονομικού έτους. (Σημεία 3.18/3.19). // Η Επιτροπή έχει την πρόθεση να υποβάλει λεπτομερέστερες πληροφορίες σχετικά με τις προβλέψεις των πιστώσεων και την συγκέντρωση των πράξεων στο τέλος του οικονομικού έτους στον επόμενο λογαριασμό. Η κατάργηση της στήλης « Διδάγματα » δεν οδηγεί σε απώλεια πληροφοριών δεδομένου ότι οι αναλύσεις εξακολουθούν να αναφέρονται λεπτομερώς στον λογαριασμό διαχείρισης. (Σημεία 3.18/3.19).

Σύσταση αριθ. 3

Εκτέλεση των διαδικασιών προγραμματισμού : απλοποίηση // Δράση αριθ. 3

Εκτέλεση των διαδικασιών προγραμματισμού : απλοποίηση

Ένας από τους κύριους στόχους του νέου κανονιστικού πλαισίου [11] ήταν η επίσπευση και η απλοποίηση των διαδικασιών προγραμματισμού μέσω της διευκρίνισης των αρμοδιοτήτων της Επιτροπής και των κρατών μελών. Ωστόσο, η διαδικασία προγραμματισμού, η οποία εξελίσσεται σε πολλά διαδοχικά στάδια [12], αποδείχθηκε ιδιαίτερα δύσκολη στη διαχείρισή της. Χαρακτηριστικό της ήταν η έλλειψη σαφήνειας όσον αφορά τον επιμερισμό των αρμοδιοτήτων μεταξύ της Επιτροπής και των κρατών μελών, καθώς και η απουσία επακριβούς και προκαθορισμένου πλαισίου προγραμματισμού. Χρειάστηκαν συνεπώς μακρές διαπραγματεύσεις μεταξύ των κρατών μελών και της Επιτροπής [13], χωρίς ωστόσο να καταστεί δυνατό να καθοριστεί πλήρως το επιχειρησιακό πλαίσιο των παρεμβάσεων. Η κατάσταση αυτή οφείλεται γενικά στο γεγονός ότι εξακολουθούν να υπάρχουν αβεβαιότητες ως προς τις αρμοδιότητες της Επιτροπής και των κρατών μελών και ότι τα κανονιστικά κείμενα σε θέματα προγραμματισμού, διαχείρισης και λογιστικής καταχώρισης των δαπανών παραμένουν πολύπλοκα Ο καθορισμός των περιοχών που είναι επιλέξιμες για τις παρεμβάσεις του στόχου 2 αποτελεί παράδειγμα των δυσκολιών που υπάρχουν στην εκκίνηση της φάσης προγραμματισμού. Ως εκ τούτου, το Συνέδριο συνιστά τη λήψη των αναγκαίων μέτρων για την έγκαιρη επεξεργασία του κατάλληλου πλαισίου για τους μελλοντικούς προγραμματισμούς, ιδίως ενόψει της επικείμενης διεύρυνσης (Σημεία 3.30, 3.33 και 3.41). // Με πρωτοβουλία της Επιτροπής εξετάζεται ήδη το θέμα της απλοποίησης των διαδικασιών προγραμματισμού στο μέλλον. Η Επιτροπή ελπίζει ότι το χρονοδιάγραμμα της έγκρισης των κειμένων εκ μέρους του Ευρωπαϊκού Κοινοβουλίου και του Συμβουλίου θα επιτρέψει την πραγματοποίηση διαπραγματεύσεων σχετικά με τα προγράμματα πριν από την έναρξη της περιόδου που προβλέπεται για την θέση σε εφαρμογή τους. Τα προενταξιακά μέσα προετοιμάζουν τα υποψήφια κράτη όσον αφορά τον προγραμματισμό και την διαχείριση των παρεμβάσεων των διαρθρωτικών ταμείων και του ταμείου συνοχής. Στην δεύτερη έκθεσή της σχετικά με την οικονομική και κοινωνική συνοχή, η Επιτροπή αναφέρθηκε ήδη στον κατακερματισμό των περιοχών του στόχου 2 και στη δυνατότητα ανάθεσης, στο μέλλον, της αρμοδιότητας για τις περιοχές του στόχου 2 ολοένα και περισσότερο στα κράτη μέλη (Σημεία 3.33 και 3.41).

[11] Κανονισμός (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία (ΕΕ L 161 της 26.6.1999, σ. 1). Το νέο κανονιστικό πλαίσιο για την περίοδο 2000-2006 προβλέπει για κάθε παρέμβαση:

[12] Σχέδια, κοινοτικό πλαίσιο στήριξης, ενιαίο έγγραφο προγραμματισμού, επιχειρησιακά προγράμματα, συμπληρώματα προγραμματισμού.

[13] Το Συνέδριο, στη γνωμοδότησή του αριθ. 10/98 σχετικά με ορισμένες προτάσεις κανονισμών στα πλαίσια του Προγράμματος δράσης 2000, στο τμήμα σχετικά με τις προτάσεις κανονισμών που διέπουν τα διαρθρωτικά ταμεία, σημεία 4.1 έως 4.7 «Η διαδικασία προγραμματισμού», διερωτάτο για την πραγματική σκοπιμότητα των διαφόρων σταδίων του προγραμματισμού, στο πλαίσιο του οποίου μόνο το τελευταίο έγγραφο της σειράς, το συμπλήρωμα προγραμματισμού, θέτει σε εφαρμογή τη στρατηγική και τους άξονες προτεραιότητας της παρέμβασης και περιέχει λεπτομερή στοιχεία σε επίπεδο μέτρων.

Όσον αφορά την τρέχουσα περίοδο προγραμματισμού, τα μέτρα απλοποίησης θα συζητηθούν με τα κράτη μέλη κατά την κοινή συνεδρίαση των επιτροπών CDRR, STAR, FSE και IFOP στις 19 - 21 Νοεμβρίου 2002 με θέμα την απλοποίηση (την οποία θα ακολουθήσει η υπουργική συνάντηση της 7ης Οκτωβρίου 2002). Εξάλλου, η Επιτροπή θα θεσπίσει, μέχρι το τέλος του 2000, ένα «πακέτο» απλοποίησης το οποίο θα περιλαμβάνει ορισμένες τροποποιήσεις των κανονισμών 1685/1999 (επιλεξιμότητα των δαπανών) και 438/2001 (συστήματα διαχείρισης και ελέγχου).

Όσον αφορά την περίοδο μετά το 2006, το χρονοδιάγραμμα είναι το ακόλουθο :

- έγκριση της 2ης επί μέρους έκθεσης στις 2 Ιανουαρίου 2003

- διοργάνωση σεμιναρίου στις 3 και 4 Μαρτίου σχετικά με την μέθοδο εφαρμογής της μελλοντικής πολιτικής συνοχής (το σημείo αυτό θα συζητηθεί την Δευτέρα κατά τη συνεδρίαση των Διευθυντών)

- έγκριση της 3ης έκθεσης σχετικά με την οικονομική και κοινωνική συνοχή που προβλέπεται τον Δεκέμβριο 2003 : η έκθεση αυτή θα παρουσιάσει τους προσανατολισμούς σχετικά με την πολιτική συνοχής.

Σύσταση αριθ. 4

Εκτέλεση των διαδικασιών προγραμματισμού : επιλεξιμότητα ορισμένων δαπανών // Δράση αριθ. 4

Εκτέλεση των διαδικασιών προγραμματισμού : επιλεξιμότητα ορισμένων δαπανών

Σε αυτά τα προβλήματα των διαδικασιών προγραμματισμού προστέθηκε η πολυπλοκότητα των κανονιστικών κειμένων σχετικά με τις δαπάνες και οι συνεχιζόμενες αβεβαιότητες στην ερμηνεία ορισμένων βασικών στοιχείων, όπως η επιλεξιμότητα ορισμένων δαπανών, τα ποσοστά συγχρηματοδότησης των επενδύσεων που αποφέρουν έσοδα ή ο ορισμός του τελικού δικαιούχου. // Οι προβλεπόμενες τροποποιήσεις των κανονισμών 1685/2000 και 438/2001 (βλέπε δράση 3) θα πρέπει να αποσαφηνίσουν ζητήματα όπως το κατά πόσον οι προκαταβολές θεωρούνται επιλέξιμες δαπάνες και οι υποχρεώσεις όσον αφορά την διατήρηση των δικαιολογητικών εγγράφων. Σε σχέση με την χρηματοδότηση σχεδίων υποδομής που αποφέρουν έσοδα, η ΓΔ REGIO έθεσε στη διάθεση των κρατών μελών τον Ιούλιο 2002, ένα έγγραφο προσανατολισμού σχετικά με το θέμα αυτό το οποίο συζητήθηκε στο πλαίσιο της επιτροπής για την ανάπτυξη και την μετατροπή των περιφερειών. Το έγγραφο αυτό θα ολοκληρωθεί σύντομα και θα διαβιβασθεί στα κράτη μέλη (Σημείo 3.32).

Σύσταση αριθ. 5

Εκτέλεση των διαδικασιών προγραμματισμού : βάση δεδομένων SFC // Δράση αριθ. 5

Εκτέλεση των διαδικασιών προγραμματισμού : βάση δεδομένων SFC

Ο κατακερματισμός της διαχείρισης των διαρθρωτικών ενεργειών μεταξύ των διαφόρων υπηρεσιών της Επιτροπής δυσχέραινε πάντοτε το σχηματισμό μιας εικόνας της συνολικής κατάστασης. Επιπλέον, η κοινή βάση δεδομένων για τα διαρθρωτικά ταμεία, η οποία θα καθιστούσε δυνατή την ηλεκτρονική ανταλλαγή πληροφοριών, δεν λειτουργούσε κατά το χρόνο των διαπραγματεύσεων σχετικά με τα προγράμματα. Στα τέλη του 2001 εξακολουθούσαν να λείπουν ορισμένες πληροφορίες, ιδίως αναφορικά με το ΧΜΠΑ (Σημείo 37). // Από το τέλος του 2001 λειτουργεί μια κοινή βάση δεδομένων με την ονομασία SFC (κοινό σύστημα διαρθρωτικών ταμείων), την οποία χρησιμοποιούν οι τέσσερις γενικές διευθύνσεις που είναι αρμόδιες για τα διαρθρωτικά ταμεία. Περιέχει τους πίνακες του οδηγού των διαρθρωτικών ταμείων που κατανέμουν τους πόρους ανά στόχο, ταμείο, κράτος μέλος και κοινοτικό πλαίσιο στήριξης (ΚΠΣ). Οι πληροφορίες σχετικά με το ΧΜΠΑ παρουσιάσθηκαν το 2002.

Σύσταση αριθ. 6

Ειδική εκτίμηση στο πλαίσιο της δήλωσης αξιοπιστίας : κλείσιμο των παρεμβάσεων πριν από το 2000 // Δράση αριθ. 6

Ειδική εκτίμηση στο πλαίσιο της δήλωσης αξιοπιστίας : κλείσιμο των παρεμβάσεων πριν από το 2000

Οι έλεγχοι στους οποίους πρέπει να προβαίνουν τα κράτη μέλη πριν από την ολοκλήρωση κάθε μορφής παρέμβασης της περιόδου 1994-1999 αποτελούν ουσιώδες στοιχείο της αξιοπιστίας των συστημάτων τους, καθώς και της κανονικότητας των αιτήσεων πληρωμής. Μολονότι έχουν γίνει ορισμένες βελτιώσεις με στόχο την ομοιόμορφη εφαρμογή των σχετικών διατάξεων, τα συστήματα ελέγχου δεν εξασφαλίζουν ακόμη ότι οι τελικές δηλώσεις δαπανών στηρίζονται σε αρκούντως αυστηρούς και αξιόπιστους ελέγχους. Το 2001 η Επιτροπή προέβη στο κλείσιμο 53 παρεμβάσεων του στόχου 2 για την περίοδο 1994-1996 (εκ των οποίων 16 του ΕΤΠΑ και 37 του ΕΚΤ). Στο τέλος του 2001 έμεναν ακόμη ανοικτές 53 παρεμβάσεις οι οποίες αντιστοιχούσαν σε αναλήψεις υποχρεώσεων προς εκκαθάριση ύψους 575 εκατομμύρια ευρώ (εκ των οποίων οι 44 του ΕΤΠΑ αντιστοιχούσαν σε 540 εκατομμύρια ευρώ και οι εννέα του ΕΚΤ σε 35 εκατομμύρια ευρώ). Οι διαδικασίες κλεισίματος που εφαρμόστηκαν στις παρεμβάσεις 1994-1996 του στόχου 2 καθώς και στα σχέδια του Ταμείου Συνοχής είναι κατ' ουσίαν πανομοιότυπες με εκείνες της προηγούμενης περιόδου. Συνεπώς, ενόψει των κλεισιμάτων που προβλέπεται να αρχίσουν από το 2002, η Επιτροπή οφείλει να εντείνει τις πρωτοβουλίες της, συμπεριλαμβανομένου του καλύτερου συντονισμού της δραστηριότητας των υπηρεσιών της που είναι αρμόδιες για τις διάφορες διαρθρωτικές ενέργειες (Σημεία 3.62 και 3.81). // Η Επιτροπή άσκησε σημαντικές δραστηριότητες ελέγχου του προγράμματος το 2001 προκειμένου να εξασφαλίσει την θέση σε εφαρμογή του κανονισμού 2064/97 εκ μέρους των κρατών μελών. Στη συνέχεια λεπτομερών συστάσεων που ανακοινώθηκαν στις ενδιαφερόμενες αρχές, καταβλήθηκαν μεγάλες προσπάθειες από τα κράτη μέλη για την περάτωση των αναγκαίων ελέγχων πριν από το κλείσιμο σύμφωνα με τις διατάξεις του κανονισμού. Για το σκοπό αυτό, η Επιτροπή θέσπισε διαδικασίες οι οποίες να εξασφαλίζουν, στο μέτρο του δυνατού, ότι μη επιλέξιμες δαπάνες δεν θα αποτελέσουν αντικείμενο συγχρηματοδότησης. Η Επιτροπή θα εξασφαλίσει ότι όλες οι υλικές ελλείψεις θα έχουν αποκατασταθεί δεόντως πριν από το κλείσιμο. Επίσης, θα διατηρήσει και θα αναπτύξει τον αποτελεσματικό συντονισμό μεταξύ των υπηρεσιών των διαρθρωτικών ταμείων οι οποίες εργάσθηκαν για την προετοιμασία του κλεισίματος. Εξάλλου, θα διενεργηθούν έλεγχοι κλεισίματος επί συνόλου επιλεγμένων προγραμμάτων προκειμένου να ελεγχθεί η αξιοπιστία των πληροφοριών που παρείχαν τα κράτη μέλη κατά το κλείσιμο και να εντοπισθεί και να αποκλεισθεί κάθε αντικανονική δαπάνη. Το εν λόγω πρόγραμμα ελέγχων άρχισε με τον έλεγχο ορισμένων προγραμμάτων του στόχου 2 που εφαρμόσθηκαν κατά την περίοδο 1994 - 1996, τα περισσότερα των οποίων έχουν κλείσει. (Σημείo 3.81).

Σύσταση αριθ. 7

Ειδική εκτίμηση στο πλαίσιο της δήλωσης αξιοπιστίας : παρακολούθηση των ελέγχων κατά το κλείσιμο // Δράση αριθ. 7

Ειδική εκτίμηση στο πλαίσιο της δήλωσης αξιοπιστίας : παρακολούθηση των ελέγχων κατά το κλείσιμο

Οι διαδικασίες εξέτασης των αιτήσεων τελικής πληρωμής λάμβαναν πάντοτε τη μορφή διυπηρεσιακών διαβουλεύσεων, χωρίς μεταβολή των εκατέρωθεν αρμοδιοτήτων σε σχέση με την προηγούμενη περίοδο. Πρώτιστος στόχος των εν λόγω διαδικασιών είναι να επαληθευτεί εάν επιλύθηκαν οι συγκεκριμένες ανωμαλίες που εντοπίστηκαν κατά τους ενδεχόμενους προγενέστερους επιτόπιους ελέγχους. Η παρακολούθηση της συνέχειας που δίδεται σε αυτές τις παρατηρήσεις ελέγχου εξακολουθεί να εξαρτάται από διάφορες βάσεις δεδομένων που έχουν δημιουργηθεί χωρίς συντονισμό, ενώ η ενιαία βάση που έχει εξαγγείλει η Επιτροπή είναι αδύνατον να αρχίσει να λειτουργεί πριν από το 2002 [14].(Σημείo 3.48). // Από το 2003 ένα νέο σύστημα πληροφορικής, το SYSAUDIT, θα εξασφαλίζει τον προγραμματισμό και την παρακολούθηση των ελέγχων της Επιτροπής όσον αφορά τα διαρθρωτικά ταμεία.

[14] Βλέπε ετήσια έκθεση για το οικονομικό έτος 2000, απάντηση της Επιτροπής στο σημείo 3.70.

Σύσταση αριθ. 8

Ειδική εκτίμηση στο πλαίσιο της δήλωσης αξιοπιστίας : συστήματα διαχείρισης και ελέγχου που εγκαταστάθηκαν στα κράτη μέλη για την περίοδο 2000-06 // Δράση αριθ. 8

Ειδική εκτίμηση στο πλαίσιο της δήλωσης αξιοπιστίας : συστήματα διαχείρισης και ελέγχου που εγκαταστάθηκαν στα κράτη μέλη για την περίοδο 2000-06

Ο κανονιστικός μηχανισμός διαχείρισης και ελέγχου που προβλέπεται για την περίοδο 2000-2006 ενισχύθηκε. Ωστόσο, ήδη έχει σημειωθεί καθυστέρηση στην εφαρμογή του, οι διάφορες δομές δεν λειτουργούν ακόμα όλες, ενώ δεν έχει αρχίσει ο ανεξάρτητος έλεγχος των πράξεων. Όσον αφορά τις ενδιάμεσες πληρωμές, το Συνέδριο εντόπισε την ύπαρξη μη επιλέξιμων δαπανών του αυτού είδους με αυτές των προηγούμενων περιόδων, γεγονός που σημαίνει ότι συμμετέχοντες σε αυτή τη διαδικασία δεν γνωρίζουν όλοι επαρκώς τους ισχύοντες κανόνες. Προκειμένου να εξακριβώνει ότι τα συστήματα διαχείρισης και ελέγχου ανταποκρίνονται στα πρότυπα που επιβάλλει η νομοθεσία, η Επιτροπή υποχρεούται να εξετάζει με τακτικό τρόπο τη λειτουργία αυτών των συστημάτων. Για το σκοπό αυτό, είναι απαραίτητοι οι επιτόπιοι έλεγχοι. Ωστόσο, το 2001, οι ΓΔ Περιφερειακή πολιτική και Αλιεία προέβησαν σε περιορισμένο αριθμό επισκέψεων ελέγχου, ενώ η ΓΔ Απασχόληση πραγματοποίησε μία και μόνο επίσκεψη και η ΓΔ Γεωργία καμία. Συνεπεία αυτού, το 2001 η Επιτροπή δεν είχε αποκομίσει επαρκή βεβαιότητα για την αξιοπιστία αυτών των συστημάτων. Σε ορισμένα κράτη μέλη [15], οι διαδικασίες ελέγχου της πραγματικότητας και της επιλεξιμότητας των δαπανών παρουσιάζουν αδυναμίες, με κύριο χαρακτηριστικό την απουσία ελέγχου των τιμολογίων που έχουν εξοφληθεί ή ανάλογων εγγράφων. Αυτό έχει ως συνέπεια ότι η δήλωση δαπανών καταρτίζεται χωρίς να εξακριβώνεται κατά πόσο οι δαπάνες έχουν όντως πραγματοποιηθεί. Κατά συνέπεια, η Επιτροπή οφείλει να καταβάλει προσπάθειες για τη συντομότερη δυνατή ολοκλήρωση των ελέγχων της στα κράτη μέλη και να φροντίσει ώστε τα ελεγκτικά πρότυπα και οι κανόνες επιλεξιμότητας, καθώς και οι κυρώσεις που πρέπει να συνοδεύουν τη μη τήρησή τους, διαδίδονται και γίνονται αντιληπτοί με σαφήνεια σε όλα τα επίπεδα (Σημεία. 3.66, 3.67 και 3.82). // Παρά την καθυστερημένη εγκατάσταση των συστημάτων που επιτρέπουν την τήρηση αυστηρότερων κανόνων, τα κράτη μέλη κατέβαλαν σημαντικές προσπάθειες προκειμένου να δημιουργήσουν τις κατάλληλες δομές, έχουν καλύτερη γνώση των όρων και είναι περισσότερο σε θέση να τους ικανοποιήσουν. Οι γενικές διευθύνσεις των διαρθρωτικών ταμείων πραγματοποίησαν έλεγχο των συστημάτων αυτών, τόσο επί τόπου όσο και βάσει των περιγραφών που παρασχέθηκαν σύμφωνα με το άρθρο 5 του κανονισμού 438/2001. Κατά τη διάρκεια αυτών των διαδικασιών ελέγχου, η Επιτροπή επικεντρώνει όλη της την προσοχή στους ελέγχους που είναι αναγκαίοι προκειμένου να εξασφαλισθεί ότι οι δαπάνες θα είναι ακριβείς, κανονικές και επιλέξιμες. Η Επιτροπή θα συνεχίσει τον έλεγχο των συστημάτων αυτών κατά τα επόμενα έτη, δίνοντας προτεραιότητα στα προγράμματα που δεν καλύπτονται ακόμα και στο ταμείο συνοχής σχετικά με το οποίο προβλέπονται παρόμοιοι όροι στον κανονισμό 1386/2002 της 29ης Ιουλίου 2002 Θα λάβει τα κατάλληλα μέτρα σε περίπτωση που διαπιστώνονται ελλείψεις. (Σημεία 3.68 et 3.82).

[15] Ισπανία (ΧΜΠΑ), Πορτογαλία (ΕΚΤ), Γερμανία (ΕΤΠΑ και ΕΚΤ), Φινλανδία (ΕΤΠΑ).

Στις αρχές του 2003, η Επιτροπή θα υποβάλει στο Ευρωπαϊκό Κοινοβούλιο έκθεση η οποία θα συνοψίζει τα πορίσματα της εξέτασης των νέων συστημάτων που εφαρμόζονται στα κράτη μέλη.

Σύσταση αριθ. 9

Εξορθολογισμός της δημοσιονομικής ενίσχυσης και της βελτίωσης των διαδικασιών δημοσιονομικής διαχείρισης σχετικά με τις τοπικές δράσεις υπέρ της απασχόλησης // Δράση αριθ. 9

Εξορθολογισμός της δημοσιονομικής ενίσχυσης και της βελτίωσης των διαδικασιών δημοσιονομικής διαχείρισης σχετικά με τις τοπικές δράσεις υπέρ της απασχόλησης

Στην περίπτωση ενός δείγματος καινοτόμων και προπαρασκευαστικών σχεδίων για την τοπική απασχόληση που χρηματοδοτούνταν από την Επιτροπή, μερικές φορές οι διαδικασίες δημοσιονομικής διαχείρισης της Επιτροπής δεν εφαρμόστηκαν με την απαιτούμενη αυστηρότητα. Επιπλέον, δεν εξασφαλιζόταν πάντοτε η αποτελεσματικότητα της δαπάνης για αυτά τα σχέδια λόγω της αλληλεπικάλυψης, ως ένα βαθμό, των διαφόρων καινοτόμων δράσεων και της καθυστερημένης έγκρισης μερικών σχεδίων (Σημείo 3.118). // Η Επιτροπή εγκρίνει τη γενική σύσταση του Συνεδρίου με στόχο τον εξορθολογισμό της δημοσιονομικής ενίσχυσης και της βελτίωσης των διαδικασιών δημοσιονομικής διαχείρισης σχετικά με τις τοπικές δράσεις υπέρ της απασχόλησης στο πλαίσιο καινοτόμων και προπαρασκευαστικών δράσεων. Αναλαμβάνει την υποχρέωση να εκτελέσει αυτά τα κονδύλια του προϋπολογισμού κατά τον καλύτερο δυνατό τρόπο, με τους διαθέσιμους ανθρώπινους πόρους. (Σημείo 3.118).

ΕΣΩΤΕΡΙΚΕΣ ΠΟΛΙΤΙΚΕΣ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Οι συστάσεις σχετικά με την έρευνα που διατύπωσε το Ελεγκτικό Συνέδριο στην έκθεσή του για το 2001 έγιναν γενικά δεκτές από την Επιτροπή. Στις περισσότερες περιπτώσεις, οι δράσεις είχαν ήδη αναληφθεί πριν ακόμα δημοσιευτεί η ετήσια έκθεση και πρόκειται να συνεχισθούν και να ενισχυθούν.

Ωστόσο, παρά το γεγονός ότι οι συστάσεις του Συνεδρίου σχετικά με το σύστημα των εξόδων καθώς και με την έννοια της αξίας ανά δραστηριότητα που πρέπει να εφαρμοσθεί στα σχέδια έρευνας του 6ου προγράμματος πλαισίου προτάθηκαν από την Επιτροπή, χρειάσθηκε να αναθεωρηθούν ενόψει της έγκρισής τους από το Συμβούλιο και το Ευρωπαϊκό Κοινοβούλιο (ΓΔ RTD).

Η Επιτροπή δεσμεύτηκε να βελτιώσει τη διαχείριση των εκπαιδευτικών προγραμμάτων και προγραμμάτων για τη νεότητα επ' ευκαιρία της θέσης σε εφαρμογή, στις αρχές του 2000, των νέων προγραμμάτων Socrates II και Jeunesse. Η βελτίωση αυτή περιλαμβάνει ιδίως την ενίσχυση των μέσων διαχείρισης των αποκεντρωμένων δράσεων στις οποίες συμμετέχουν εθνικές υπηρεσίες που έχουν ιδρυθεί από τα κράτη μέλη. Εξάλλου, η Επιτροπή ανακοίνωσε την πρόθεσή της να χρησιμοποιεί στο μέλλον μια εκτελεστική υπηρεσία αντί της υπηρεσίας τεχνικής βοήθειας (ΓΔ EAC).

Σύσταση αριθ. 1

Πρόγραμμα ΔΕΔ-Μ -Αξιολόγηση // Δράση αριθ. 1

Πρόγραμμα ΔΕΔ-Μ -Αξιολόγηση

Για το πρόγραμμα ΔΕΔ-Μ, η Επιτροπή θα πρέπει να ενισχύσει το νομικό πλαίσιο και το πλαίσιο ελέγχου προκειμένου να βελτιωθεί η προστασία των κοινοτικών οικονομικών συμφερόντων (π.χ. απαιτώντας την ανταλλαγή επιστολών προσφοράς μεταξύ των κρατών μελών και των τελικών δικαιούχων, καθώς και αναπτύσσοντας και εφαρμόζοντας σαφέστερους κανόνες σχετικά με την επιλεξιμότητα των δαπανών). Η αξιολόγηση των προτάσεων θα πρέπει, αφενός, να βελτιωθεί με την εντατικότερη χρησιμοποίηση εξωτερικών εμπειρογνωμόνων και, αφετέρου, να τεκμηριώνεται ορθά. Οι διοικητικές διαδικασίες και τα συστήματα πληροφορικής θα πρέπει να τροποποιηθούν, λαμβάνοντας υπόψη τις ειδικές απαιτήσεις του προγράμματος ΔΕΔ-Μ. Θα πρέπει να διενεργούνται τακτικοί έλεγχοι των ολοκληρωμένων δράσεων ΔΕΔ-Μ. (Σημείo 4.74) // Η Επιτροπή έχει ήδη σημειώσει πρόοδο σε σχέση με ορισμένες από τις κατευθύνσεις που υπέδειξε το Συνέδριο. Η αναθεώρηση των τυποποιημένων κειμένων των αποφάσεων της Επιτροπής καθώς και η εισαγωγή συμπληρωματικών παραρτημάτων με πιο λεπτομερείς προδιαγραφές, ορισμούς και απαιτήσεις αναμένεται να οδηγήσει σε βελτίωση της υπάρχουσας κατάστασης. Οι συστάσεις που πραγματοποίησε το Συνέδριο όσον αφορά την αξιολόγηση των προτάσεων, τις διοικητικές διαδικασίες και τα συστήματα πληροφορικής έχουν ληφθεί υπόψη. Οι εκ των υστέρων έλεγχοι ΔΕΔ-Μ θα συμπεριληφθούν στα προγράμματα ελέγχου για τα έτη 2002 - 2003. (Σημείo 4.74)

Σύσταση αριθ. 2

Κυρώσεις // Δράση αριθ. 2

Κυρώσεις

Η Επιτροπή καλείται να προστατεύσει τα κοινοτικά οικονομικά συμφέροντα επιβάλλοντας τις κυρώσεις που προβλέπει ο κανονισμός αριθ. 2988/95 του Συμβουλίου [16]. Επιπλέον της ανάκτησης των αχρεωστήτως ληφθέντων πλεονεκτημάτων, οι κυρώσεις αυτές θα πρέπει να είναι ορατές και να προβλέπουν ανάλογα διοικητικά μέτρα και ποινές, προκειμένου να είναι τόσο αποτελεσματικές όσο και αποτρεπτικές. Οι εν λόγω κυρώσεις θα μπορούσαν να καθορίζονται σε υποδείγματα σύμβασης ή να θεσπίζονται μέσω ειδικού τομεακού κανόνα.. (Σημείo 4.51) // Η αναφορά στον κανονισμό αριθ. 2988/95 περιλαμβάνεται και στους κανόνες συμμετοχής για το 6ο πρόγραμμα-πλαίσιο και προβλέπεται στις τυποποιημένες συμβάσεις του 6ου προγράμματος-πλαισίου. Οι συμβάσεις θα καθορίσουν, εφόσον είναι αναγκαίο, τις κυρώσεις που αναφέρει το Ελεγκτικό Συνέδριο. Η δράση αυτή εντάσσεται επίσης στο πλαίσιο των δράσεων 73 και 94 της Λευκής Βίβλου για την μεταρρύθμιση της Επιτροπής οι οποίες προβλέπουν την κατάρτιση τυποποιημένων συμβάσεων καθώς και την προστασία της νομοθεσίας και της διαχείρισης των συμβάσεων από την απάτη. Επιπλέον, το σχέδιο δράσης της Επιτροπής για το 2001 - 2003 σχετικά με την καταπολέμηση της απάτης προβλέπει την ανάληψη πρωτοβουλίας για την ενσωμάτωση των διοικητικών μέτρων και των κυρώσεων στον τομέα των άμεσων δαπανών.

[16] Κανονισμός (EΚ, Ευρατόμ) του Συμβουλίου αριθ. 2988/95 (ΕΕ L 312, 18.12.1995).

Σύσταση αριθ. 3

Παρακολούθηση των δράσεων ΔΕΔ-Μ // Δράση αριθ. 3

Παρακολούθηση των δράσεων ΔΕΔ-Μ

Συνιστάται η συμπλήρωση των τακτικών επιτόπιων ελέγχων, που διενεργούν υπάλληλοι της Επιτροπής επιφορτισμένοι με την παρακολούθηση των δράσεων ΔΕΔ-Μ, με εκ των υστέρων χρηματοοικονομικούς και τεχνικούς ελέγχους. (Σημείo 4.33) // Σύμφωνα με τη σύσταση του Συνεδρίου, η κεντρική μονάδα χρηματοοικονομικού ελέγχου της ΓΔ TREN θα περιλαμβάνει υπόδειγμα δράσεων ΔΕΔ-Μ στο πρόγραμμα ελέγχου της για τα έτη 2002-2003 (Σημείo 4.33).

Σύσταση αριθ. 4

Υποδείγματα σύμβασης για τις έμμεσες δράσεις ΕΤΑΕ // Δράση αριθ. 4

Υποδείγματα σύμβασης για τις έμμεσες δράσεις ΕΤΑΕ

Τα υποδείγματα σύμβασης για τις έμμεσες δράσεις ΕΤΑΕ θα πρέπει να προβλέπουν την από κοινού και εις ολόκληρον ευθύνη των συμμετεχόντων όσον αφορά τη χρησιμοποίηση της κοινοτικής χρηματοδοτικής συνεισφοράς (με εξαίρεση συμμετεχόντων όπως δημόσια πανεπιστήμια). (Σημείo 4.50) // Η αρχή της από κοινού και εις ολόκληρον ευθύνης των συμμετεχόντων αναφερόταν ρητά στην τροποποιημένη πρόταση της Επιτροπής σχετικά με τους κανόνες συμμετοχής των οργανώσεων του 6ου προγράμματος-πλαισίου. Η έννοια «εις ολόκληρον» καταργήθηκε μετά από αίτηση του Συμβουλίου και του Ευρωπαϊκού Κοινοβουλίου. Ωστόσο, στο κείμενο που εγκρίθηκε, αναφέρεται και πάλι η αρχή της από κοινού ευθύνης (Σημείo 4.50).

Σύσταση αριθ. 5

Ανάκτηση // Δράση αριθ. 5

Ανάκτηση

Είναι αναγκαίο να ενταθούν οι προσπάθειες ανάκτησης αχρεωστήτως καταβληθέντων ποσών σε δικαιούχους, ιδίως εκ μέρους των ΓΔ RTD, INFSO και TREN. (Σημείo 4.76) // Η εντατικοποίηση των δραστηριοτήτων ελέγχου οδήγησε σε αύξηση του ποσοστού ανάκτησης και, όσον αφορά ειδικότερα το 5ο πρόγραμμα-πλαίσιο, η Επιτροπή απλούστευσε ήδη τις διαδικασίες ανάκτησής της. Η Επιτροπή θα συνεχίσει τις προσπάθειές της σε σχέση με την ανάκτηση.

Σύσταση αριθ. 6

Ειδική έκθεση αριθ. 2/2002 (Socrates και Νεολαία για την Ευρώπη) // Δράση αριθ. 6

Ειδική έκθεση αριθ. 2/2002 (Socrates και Νεολαία για την Ευρώπη)

Στην ειδική έκθεσή του αριθ. 2/2002 («ΣΩΚΡΑΤΗΣ» και «Νεολαία για την Ευρώπη») το Συνέδριο διατύπωσε ορισμένες συστάσεις για τη βελτίωση της διαχείρισης των εν λόγω προγραμμάτων, οι οποίες θα πρέπει να ληφθούν υπόψη. Αυτές περιλαμβάνουν την αντικατάσταση του ΓΤΒ με κοινοτική υπηρεσία, το σαφή καθορισμό της σχέσης μεταξύ της Κοινότητας και των εθνικών αρχών, τη βελτίωση του εσωτερικού ελέγχου και της παρακολούθησης σε όλα τα επίπεδα, καθώς και την κατάρτιση αποτελεσματικών και έγκαιρων αξιολογήσεων (Σημείo 4.77). // Πολλές από τις συστάσεις του Συνεδρίου αντιστοιχούν σε βελτιώσεις που έχουν ήδη αποφασισθεί ή εισαχθεί με την θέση σε εφαρμογή των προγραμμάτων Socrates II και «Νεολαία για την Ευρώπη» τα οποία διαδέχθηκαν, από το 2000, τα προγράμματα Socrates I και «Νεολαία για την Ευρώπη» που εξετάσθηκαν από το Συνέδριο. Ειδικότερα, η Επιτροπή ανακοίνωσε την πρόθεσή της να απευθυνθεί σε εκτελεστική υπηρεσία για την μελλοντική διαχείριση των προγραμμάτων στον τομέα της εκπαίδευσης και της νεότητας. Ενίσχυσε σημαντικά το σύνολο των μέσων προσφυγής σε δίκτυο εθνικών υπηρεσιών. Εξάλλου, προέβη στην ενίσχυση των ελέγχων και της παρακολούθησης των προγραμμάτων, επίσης μέσω της ενίσχυσης των επιτόπιων επιθεωρήσεων. Καθορίσθηκαν πλαίσια για την αξιολόγηση των νέων προγραμμάτων, τα οποία συνοδεύονται από δείκτες και μονάδες προγραμματισμού που αποσκοπούν να εξασφαλίσουν την αποτελεσματική αξιολόγηση.

Σύσταση αριθ. 7

Νομικό πλαίσιο του προγράμματος ΔΕΔ-Μ // Δράση αριθ. 7

Νομικό πλαίσιο του προγράμματος ΔΕΔ-Μ

Η Επιτροπή θα πρέπει να στοχεύσει στην ομοιογενή εφαρμογή του προγράμματος ΔΕΔ-Μ, εφαρμόζοντας τις ίδιες διατάξεις για όλους τους δικαιούχους, στο σύνολο των κρατών μελών. Θα πρέπει να ενισχυθεί το νομικό πλαίσιο του προγράμματος ΔΕΔ-Μ, προκειμένου να βελτιωθεί η προστασία των κοινοτικών οικονομικών συμφερόντων. Στις περιπτώσεις όπου δεν συνάπτονται συμβάσεις με τους τελικούς δικαιούχους, τα κράτη μέλη θα μπορούσαν να εφαρμόζουν σύστημα επιστολών προσφοράς βάσει πλαισίου καθορισμένου από την Επιτροπή. Οι εν λόγω επιστολές προσφοράς, για τις οποίες απαιτείται γραπτή αποδοχή από το δικαιούχο, θα πρέπει να καθορίζουν τους όρους και τις προϋποθέσεις της επιχορήγησης, ευαισθητοποιώντας κατ' αυτόν τον τρόπο περαιτέρω τους δικαιούχους ως προς τις ειδικές απαιτήσεις που πρέπει να τηρηθούν κατά την εφαρμογή της δράσης. (Σημείo 4.31) // Η νομική υπηρεσία της Επιτροπής διατύπωσε γνώμη, που ορίζει ότι δεν είναι αναγκαίο να συνάπτονται συμβάσεις επιπλέον των αποφάσεων της Επιτροπής. Οι αποφάσεις της Επιτροπής πρέπει να κοινοποιούνται άμεσα τόσο στα κράτη μέλη όσο και στους τελικούς δικαιούχους σύμφωνα με το άρθρο 10 του κανονισμού 2236/95. Ωστόσο, η Επιτροπή αναγνωρίζει ότι μέχρι το τέλος του 2001 οι αποφάσεις κοινοποιούνταν μόνον στο κράτος μέλος που με τη σειρά του ενημέρωνε τον δικαιούχο (Σημείo 4.31).

Σύσταση αριθ. 8

Κριτήρια επιλεξιμότητας για τις προτάσεις // Δράση αριθ. 8

Κριτήρια επιλεξιμότητας για τις προτάσεις

Η ΓΔ TREN θα πρέπει να εφαρμόζει με αυστηρότητα τα κριτήρια επιλεξιμότητας για τις προτάσεις (ιδίως όσον αφορά τις ημερομηνίες παραλαβής). επίσης, θα πρέπει να ενισχύσει τη διαδικασία αξιολόγησης διευρύνοντας τη χρήση εξωτερικών εμπειρογνωμόνων, καθώς και να τεκμηριώνει κατάλληλα το σύνολο των διενεργούμενων ελέγχων. (Σημείo 4.35) // Η καθυστερημένη παραλαβή των προτάσεων δικαιολογείται από κατάλληλες παρατάσεις. Όσον αφορά τη διαδικασία αξιολόγησης, η ευρύτερη χρησιμοποίηση εξωτερικών εκτιμητών αποτελεί ευαίσθητο ζήτημα : από τη μια πλευρά, η ίδια η Επιτροπή είναι αρμόδια να εξασφαλίζει την τήρηση της κοινοτικής πολιτικής. από την άλλη πλευρά, τίθεται θέμα ευαισθησίας των κρατών μελών τα οποία προωθούν τα σχέδια και καλύπτουν μεγάλο μέρος της χρηματοδότησής τους. Σε ορισμένες περιπτώσεις, το ζήτημα της εχεμύθειας όταν πρόκειται για ιδιώτες επιχειρηματίες μπορεί να αποτελέσει περαιτέρω δυσκολία.

Η ενσωμάτωση των διαδικασιών ΔΕ-Μ στο επίσημο Εγχειρίδιο διαδικασιών θα αποσαφηνίσει τις απαιτήσεις σχετικά με την κατάλληλη τεκμηρίωση των ελέγχων (Σημείo 4.35).

Σύσταση αριθ. 9

Από τις υπάρχουσες βάσεις δεδομένων στο κεντρικό σύστημα πληροφορικής της ΓΔ TREN // Δράση αριθ. 9

Από τις υπάρχουσες βάσεις δεδομένων στο κεντρικό σύστημα πληροφορικής της ΓΔ TREN

Θα πρέπει να πραγματοποιηθεί όσο το δυνατόν συντομότερα η μετανάστευση από τις υπάρχουσες βάσεις δεδομένων στο κεντρικό σύστημα πληροφορικής της ΓΔ TREN, λαμβάνοντας υπόψη τις ειδικές απαιτήσεις του προγράμματος ΔΕΔ-Μ. Εντωμεταξύ, θα πρέπει να αναζητηθούν λύσεις για την αντιμετώπιση του ότι βασικές λειτουργίες όσον αφορά τη διαχείριση των προτάσεων, των συμβάσεων και/ή των σχεδίων επί του παρόντος απουσιάζουν ή είναι ελλιπείς στα υπάρχοντα συστήματα πληροφορικής. (Σημείo 4.36) // Έχει ήδη αρχίσει η ενσωμάτωση του ΔΕΔ-Μ στην κεντρικό σύστημα πληροφορικής της ΓΔ TREN για τη διαχείριση των σχεδίων (Σημείo 4.36).

Σύσταση αριθ. 10 // Δράση αριθ. 10

Προκειμένου να συμμορφωθεί προς τους κανόνες εσωτερικού ελέγχου της Επιτροπής, η ΓΔ TREN καλείται επίσης να εφαρμόσει τις διαδικασίες που ενέκρινε ο γενικός διευθυντής της, τροποποιώντας τις εάν είναι αναγκαίο προκειμένου να συμφωνούν με τις ισχύουσες διαδικασίες διαχείρισης του προγράμματος ΔΕΔ-Μ. Επίσης, οι επιχειρησιακές διαδικασίες θα πρέπει να ενημερώνονται κανονικά. (Σημείo 4.34) // Η αναθεώρηση του Εγχειριδίου βρίσκεται υπό εξέλιξη και η νέα έκδοση θα περιλαμβάνει διαδικασίες που εφαρμόζονται στο πρόγραμμα ΔΕΔ-Μ (Σημείo 4.34).

ΕΞΩΤΕΡΙΚΕΣ ΔΡΑΣΕΙΣ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Όσον αφορά τις εξωτερικές δράσεις, προβλέπεται, μέχρι το τέλος του 2002, η εφαρμογή ολοκληρωμένου προγράμματος λογιστικού ελέγχου το οποίο θα αφορά την εξωτερική βοήθεια. Η Επιτροπή έχει ήδη λάβει ορισμένα μέτρα στον τομέα της επισιτιστικής βοήθειας προκειμένου να εξακριβώσει την ορθή εφαρμογή των διαδικασιών. επίσης, διενεργούνται τακτικά ενδιάμεσες αναθεωρήσεις, τελικές αναθεωρήσεις και λογιστικοί έλεγχοι. Εξάλλου, οι αρμόδιες για η διαχείριση υπηρεσίες εφαρμόζουν ενεργά, από το 2000, πολιτική συστηματικής εξέτασης και κλεισίματος, όπου είναι δυνατόν, των παλαιών ή αδρανών αναλήψεων υποχρεώσεων στον τομέα της εξωτερικής ενίσχυσης.

Σύσταση αριθ. 1

Εξέλιξη των ΑΥΠΕ // Δράση αριθ. 1

Εξέλιξη των ΑΥΠΕ

Οι εξελίξεις (η σωρευμένη αξία των ΑΥΠΕ που χρονολογούνται από πενταετίας και πλέον αυξήθηκε από 933,9 εκατομμύρια ευρώ στο τέλος του 1998 σε 1 589,6 εκατομμύρια ευρώ στο τέλος του 2001) αυτές τονίζουν την ανάγκη διαρκούς παρακολούθησης των ΑΥΠΕ για τη συγκράτησή τους. Είναι σημαντικό η Επιτροπή να προσποριστεί τα μέσα προκειμένου να έχει στη διάθεσή της αξιόπιστα και πλήρη λογιστικά πληροφοριακά στοιχεία και στοιχεία διαχείρισης, προκειμένου να διευκολύνονται οι πράξεις διαχείρισης που πρέπει να εκτελούνται σχετικά με τις χρηματοδοτούμενες δράσεις. Οι πληροφορίες αυτές θα πρέπει να καθιστούν δυνατή την πραγματοποίηση εμπεριστατωμένων αναλύσεων σχετικά με την εξέλιξη των ΑΥΠΕ και τη φύση των πραγματοποιούμενων πληρωμών (προπληρωμές ή άλλου είδους) προκειμένου να παραβάλλεται ο ρυθμός εκταμίευσης των ενισχύσεων με την κατάσταση της εκτέλεσής τους επιτόπου (Σημείo 5.10). // Η Επιτροπή έχει επίγνωση της ανάγκης παρακολούθησης των παλαιών ΑΥΠΕ που περιλαμβάνονται στο χαρτοφυλάκιο διαχείρισης της εξωτερικής βοήθειας και συμφωνεί με την παρατήρηση του Συνεδρίου ότι είναι αναγκαία η διαρκής παρακολούθηση των ΑΥΠΕ για τη συγκράτησή τους. Οι αρμόδιες για η διαχείριση υπηρεσίες εφαρμόζουν ενεργά, από το 2000, πολιτική συστηματικής εξέτασης και κλεισίματος, όπου είναι δυνατόν, των παλαιών ή αδρανών αναλήψεων υποχρεώσεων στον τομέα της εξωτερικής ενίσχυσης.

Όσον αφορά τα λογιστικά πληροφοριακά στοιχεία και στοιχεία διαχείρισης που είναι αναγκαία για την πραγματοποίηση εμπεριστατωμένων αναλύσεων σχετικά με την εξέλιξη των ΑΥΠΕ, το σύστημα CRIS και το νέο λογιστικό σύστημα που είναι προσαρμοσμένο στις νέες απαιτήσεις του δημοσιονομικού κανονισμού σχετικά με την τυπολογία πληρωμών, θα καταστήσουν δυνατές αναλύσεις αυτού του είδους από το 2003 (Σημείo 5.10).

Σύσταση αριθ. 2

Συστηματικά προγράμματα ελέγχου // Δράση αριθ. 2

Συστηματικά προγράμματα ελέγχου

Η Επιτροπή θα πρέπει να αντιμετωπίσει ταχέως αυτό το θέμα, προκειμένου να εξασφαλίσει τον καθορισμό συστηματικών προγραμμάτων ελέγχου, συμπεριλαμβανομένης της σαφούς πρόβλεψης των αναγκαίων αρμοδιοτήτων εντός της Επιτροπής, προκειμένου τα πορίσματα των εκθέσεων ελέγχου να συνοδεύονται από αποτελέσματα (Σημείo 5.21). // Πράγματι, μέχρι το τέλος του 2002, προβλέπεται η εφαρμογή ολοκληρωμένου προγράμματος σχετικά με την εξωτερική ενίσχυση το οποίο θα περιλαμβάνει όλες τις δραστηριότητες εξωτερικού ελέγχου των αντιπροσωπειών καθώς και των υπηρεσιών της έδρας (Σημείo 5.21).

Σύσταση αριθ. 3

Επισιτιστική βοήθεια // Δράση αριθ. 3

Επισιτιστική βοήθεια

Το Συνέδριο συνιστά τα εξής:

* Η Επιτροπή πρέπει να προβεί σε περαιτέρω ενέργειες, προκειμένου να εξασφαλίσει ότι οι οργανισμοί που είναι υπεύθυνοι για το χειρισμό των κεφαλαίων της ΕΕ θα ενισχύσουν τα συστήματα εσωτερικού ελέγχου που εφαρμόζουν, ιδίως για να εξακριβώνεται η επάρκεια των δικαιολογητικών και των διαδικασιών των διαγωνισμών. Η Επιτροπή πρέπει να καθορίσει ακριβέστερα τα ελάχιστα πρότυπα που απαιτούνται.

* Η Επιτροπή πρέπει να λάβει τα αναγκαία μέτρα προκειμένου να εξασφαλίσει τη διενέργεια επαρκών εξετάσεων και ελέγχων, από τις υπηρεσίες της ή για λογαριασμό της, προκειμένου να της δίδεται η δυνατότητα να κρίνει κατά πόσο οι εφαρμοζόμενες διαδικασίες εσωτερικού ελέγχου από τους αρμόδιους για την εκτέλεση των δράσεων εταίρους, είναι επαρκείς και, αν είναι αναγκαίο, να προβαίνει σε επανορθωτικές ενέργειες (Σημείo 5.50.).

// Στον τομέα της επισιτιστικής βοήθειας, η Επιτροπή θεωρεί ότι οι διαδικασίες εξακρίβωσης, εντολών, επικοινωνίας, κατευθυντηρίων γραμμών, διαλόγου, αξιολόγησης, παρακολούθησης, ελέγχου και λογιστικού ελέγχου του προγράμματος ECHO είναι εκτεταμένες και αρκετά εξαντλητικές. Τα ελάχιστα πρότυπα, ιδίως όσον αφορά την επάρκεια των δικαιολογητικών και των διαδικασιών των διαγωνισμών, διευκρινίζονται στην εταιρική συμφωνία-πλαίσιο. Υπό το φως της μεταρρύθμισης, των νέων δημοσιονομικών κανονισμών και κανόνων εφαρμογής, καταρτίζεται νέα συμφωνία-πλαίσιο εταιρικής σχέσης.

Το Echo διενεργεί μεγάλο αριθμό επιθεωρήσεων και ελέγχων: τόσο στο στάδιο της αξιολόγησης κάθε ενέργειας εκ μέρους των τεχνικών βοηθών του, όσο και σε αυτό της αξιολόγησης από την επιχειρησιακή μονάδα και της εκκαθάρισης εκ μέρους της οικονομικής μονάδας. Οι υπάλληλοι του ECHO πραγματοποίησαν μεγάλο αριθμό ελέγχων κατά τα τελευταία έτη. Τον Ιούνιο 2002, η ECHO ανέθεσε τη διενέργεια των ελέγχων σε εξωτερική υπηρεσία ελέγχου, πράγμα που θα αυξήσει σημαντικά τον αριθμό των ελέγχων που ήδη πραγματοποιούνται. Κατά τον τρόπο αυτό, όλοι οι εταίροι αναμένεται να υποβάλλονται σε έλεγχο κάθε δύο έτη. Επιπλέον, τριπλασιάσθηκαν οι ανθρώπινοι πόροι που ασχολούνται με τους ελέγχους.

Σύσταση αριθ. 4

Το σύστημα παρακολούθησης // Δράση αριθ. 4

Το σύστημα παρακολούθησης

Παρά το γεγονός ότι το σύστημα παρακολούθησης μπορεί τώρα να εντοπίζει τις αδυναμίες των σχεδίων, απαιτείται να πραγματοποιηθούν και άλλες εργασίες, προκειμένου να μπορεί να αναλύει τις αιτίες στις οποίες αυτές βασίζονται. Εξάλλου, η Επιτροπή θα πρέπει να προβαίνει σε τακτική αξιολόγηση της ποιότητας, της απόδοσης και της μεθοδολογίας του συστήματος παρακολούθησης (Σημείo 5.77). // Η Επιτροπή προβλέπει να συνεχίσει να βελτιώνει και να αναπτύσσει τη μεθοδολογία. Υπάρχει επίσης η πρόθεση να αξιολογηθεί, αφού το σύστημα έχει χρησιμοποιηθεί επί 2 ή 3 έτη, η χρησιμότητα των εκθέσεων παρακολούθησης και η πρακτική εφαρμογή τους (Σημείo 5.77).

Σύσταση αριθ. 5

Διαχείριση της μακροοικονομικής συνδρομής // Δράση αριθ. 5

Διαχείριση της μακροοικονομικής συνδρομής

Το Συνέδριο συνέστησε τα εξής: //

* η προστιθέμενη αξία των παρεμβάσεων της Ευρωπαϊκής Ένωσης, σε σχέση με εκείνες της Παγκόσμιας Τράπεζας και του Διεθνούς Νομισματικού Ταμείου, πρέπει να προσδιορίζεται σαφέστερα // * Καταβάλλεται συστηματική προσπάθεια ώστε να εξασφαλισθεί η συμπληρωματικότητα με τα προγράμματα του ΔΝΤ και της Παγκόσμιας Τράπεζας

* πρέπει να εξεταστεί με ποιο τρόπο θα δημιουργηθεί μια πιο εναρμονισμένη προσέγγιση μεταξύ των ΜΧΣ και ΔΔΠ, έτσι ώστε οι χώρες που βρίσκονται σε παρόμοιες καταστάσεις να αντιμετωπίζονται με παρόμοιο τρόπο // * Εντός των ορίων που τίθενται σαν αποτέλεσμα του ιδιαίτερου χαρακτήρα ορισμένων μέσων και των διαφόρων νομικών βάσεων, η Επιτροπή συμφωνεί ότι πρέπει να δημιουργηθεί μια πιο εναρμονισμένη προσέγγιση μεταξύ των ΜΧΣ και ΔΔΠ. Για τον σκοπό αυτό, προετοιμάζεται εγχειρίδιο το οποίο θα ορίζει τις μεθοδολογικές κατευθύνσεις σε σχέση με τις εναρμονισμένες κατευθυντήριες αρχές για την χρηματοδοτική συνδρομή προς τρίτες χώρες

* οι διαδικασίες λήψης των αποφάσεων της Επιτροπής για τις διάφορες φάσεις της διαχείρισης της μακροοικονομικής συνδρομής πρέπει να καταστούν περισσότερο διαφανείς και, ιδίως, η Επιτροπή πρέπει να τεκμηριώνει την αιτιολόγηση που παρέχει για την παρέκκλιση από ορισμένους όρους // * Η Επιτροπή θα εξασφαλίσει, σε όλες τις περιπτώσεις, ότι οι λόγοι της χορήγησης παρεκκλίσεων είναι επαρκώς τεκμηριωμένοι.

* η παρακολούθηση από την Επιτροπή της ποιότητας της δημοσιονομικής διαχείρισης που ασκείται στις δικαιούχους χώρες πρέπει να βελτιωθεί αισθητά και να εμπλέκονται σε αυτή όλες οι σχετικές γενικές διευθύνσεις. // * Η Επιτροπή ενισχύει τις ικανότητες των αντιπροσωπειών να παρακολουθούν τις πολιτικές και οικονομικές συνθήκες που επικρατούν στις δικαιούχους χώρες

* πρέπει να δοθεί μεγαλύτερη προτεραιότητα στην πραγματοποίηση αξιολογήσεων (Σημείo 5.85). // * Η μεγαλύτερη προσοχή στις αξιολογήσεις αποτελεί ήδη μέρος της γενικής μεταρρύθμισης. Η αξιολόγηση επιλεγμένων προγραμμάτων ΜΧΣ προβλέπεται να πραγματοποιείται από το 2003 και μετά, ενώ όλες οι ΔΔΠ που έχουν εγκριθεί από το 2000 περιλαμβάνουν δημοσιονομική διάταξη που προβλέπει τελική ανεξάρτητη αξιολόγηση (Σημείo 5.85).

Σύσταση αριθ. 6

Προτάσεις που υποβλήθηκαν από τους ΜΚΟ // Δράση αριθ. 6

Προτάσεις που υποβλήθηκαν από τους ΜΚΟ

Πρέπει να δοθεί στις αντιπροσωπείες επαρκής χρόνος για να διατυπώνουν τη γνώμη τους σχετικά με τις προτάσεις που υποβάλλουν οι ΜΚΟ. Επίσης, η Επιτροπή πρέπει να εξετάσει την εφαρμογή εναλλακτικών διαδικασιών για τη συντόμευση του χρονικού διαστήματος μεταξύ της υποβολής των προτάσεων από τις ΜΚΟ και της υπογραφής των συμβάσεων (Σημείo 5.78). // Η Επιτροπή εκφράζει την ευχαρίστησή της για τις παρατηρήσεις του Συνεδρίου σχετικά με τις δράσεις που αναλήφθηκαν. Οι αντιπροσωπείες θα συμμετέχουν στην διαδικασία διαβουλεύσεων και θα τους παρέχεται αρκετός χρόνος για να υποβάλλουν τις παρατηρήσεις τους (Σημείo 5.78).

Σύσταση αριθ. 7

Εργασίες αξιολόγησης // Δράση αριθ. 7

Εργασίες αξιολόγησης

Η Επιτροπή πρέπει να εξετάσει την ανάθεση στις αντιπροσωπείες μεγαλύτερου μέρους των εργασιών αξιολόγησης, βάσει σαφών οδηγιών και καθοδήγησης από τις κεντρικές υπηρεσίες, εργασίες που θα υπόκεινται σε μεταγενέστερη παρακολούθηση (Σημείo 5.75). // Οι υπάρχουσες διαδικασίες προϋποθέτουν την ενεργό συμμετοχή των αντιπροσωπειών στην αξιολόγηση των προτάσεων και η Επιτροπή θα εξασφαλίσει ότι οι προτάσεις παραλαμβάνονται αρκετά νωρίς ώστε να μπορούν να αξιολογηθούν (Σημείo 5.75).

Σύσταση αριθ. 8

Σύστημα πληροφόρησης και διαχείρισης // Δράση αριθ. 8

Σύστημα πληροφόρησης και διαχείρισης

Πρέπει να αναπτυχθεί ένα σύστημα πληροφόρησης και διαχείρισης, που να περιέχει στοιχεία σχετικά με τους εμπειρογνώμονες και τους εργολήπτες (Σημείo 5.67). // Αν και οι πληροφορίες αυτές δεν περιλαμβάνονται ακόμα σε ηλεκτρονική βάση δεδομένων, υπάρχει σαφής πρόθεση να γίνει αυτό. Μια κοινοτική βάση δεδομένων σχετικά με τις συμβάσεις βρίσκεται ήδη υπό ανάπτυξη (Σημείo 5.67).

ΔΙΕΥΡΥΝΣΗ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Η Επιτροπή υπέδειξε τις εναλλακτικές λύσεις που μπορούσε να χρησιμοποιήσει κάθε υποψήφιο κράτος για να προωθήσει την διαδικασία ολοκλήρωσης και θα συνεχίσει να παρέχει την απαραίτητη βοήθεια στα κράτη αυτά.

Σύσταση αριθ. 1

Ελλείψεις στη μεθοδολογία της Επιτροπής για την έγκριση της εθνικής διαχείρισης του Sapard // Δράση αριθ. 1

Ελλείψεις στη μεθοδολογία της Επιτροπής για την έγκριση της εθνικής διαχείρισης του Sapard

Όταν η Επιτροπή παρακολουθεί τη συμφωνία με τους όρους της αποκεντρωμένης διαχείρισης, θα πρέπει να εξακριβώνει την επαρκή κάλυψη των ατελειών που επισήμανε το Συνέδριο. Η Επιτροπή θα έπρεπε επίσης να εξετάζει αν τα στοιχεία που αναφέρονται μέσα στις δικές της εκθέσεις ελέγχου έχουν διορθωθεί (Σημείo 6.31). // Κατά την άποψη της Επιτροπής, οι σημαντικές ελλείψεις αφορούν την έλλειψη καταχωρημένων αποδεικτικών στοιχείων σχετικά με την πείρα του προσωπικού. Το ζήτημα αυτό πρόκειται να διευθετηθεί (Σημείo 6.31).

ΔΙΟΙΚΗΤΙΚΕΣ ΔΑΠΑΝΕΣ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Όσον αφορά την εναρμόνιση της παρουσίασης των δημοσιονομικών καταστάσεων των αποκεντρωμένων υπηρεσιών, ο λογιστής της Επιτροπής θα αποφασίσει τους κανόνες και τις λογιστικές μεθόδους που θα πρέπει να εφαρμοσθούν.

Τα ευρωπαϊκά σχολεία θα συνεχίσουν τις προσπάθειές τους με στόχο την πιο ομοιογενή παρουσίαση των λογαριασμών.

Σύσταση αριθ. 1

Παρουσίαση των οικονομικών καταστάσεων των αποκεντρωμένων οργανισμών // Δράση αριθ. 1

Παρουσίαση των οικονομικών καταστάσεων των αποκεντρωμένων οργανισμών

Η παρουσίαση των οικονομικών καταστάσεων των ΑΟ θα πρέπει να εναρμονιστεί. Επίσης, για την παρουσίαση θα πρέπει να λαμβάνεται υπόψη η ειδική φύση των ΑΟ, προκειμένου να προβάλλεται καλύτερα το οικονομικό τους αποτέλεσμα (Σημείo 7.26). // Ο νέος δημοσιονομικός κανονισμός επεκτείνει το πεδίο εφαρμογής του στους αποκεντρωμένους οργανισμούς και διευκρινίζει ότι οι τελευταίοι θα πρέπει να εφαρμόζουν τους ίδιους λογιστικούς κανόνες με τα ευρωπαϊκά θεσμικά όργανα προκειμένου να είναι δυνατή η ενοποίηση των λογαριασμών τους με αυτούς της Επιτροπής, το αργότερο για το οικονομικό έτος 2005. Για τον σκοπό αυτό, ο λογιστής της Επιτροπής θα θεσπίσει κανόνες και λογιστικές μεθόδους, καθώς και το εναρμονισμένο λογιστικό σχέδιο που θα πρέπει να εφαρμοσθεί από όλα τα όργανα, τις υπηρεσίες και τους αποκεντρωμένους οργανισμούς. Κατ' αυτόν τον τρόπο θα επιτευχθεί η εναρμόνιση των οικονομικών καταστάσεων (Σημείo 7.26).

Σύσταση αριθ. 2

Έλεγχος των ευρωπαϊκών σχολείων // Δράση αριθ. 2

Έλεγχος των ευρωπαϊκών σχολείων

Θα πρέπει να συνεχιστούν οι προσπάθειες που ήδη καταβάλλονται για ομοιογενέστερη παρουσίαση των λογαριασμών των Σχολείων, προκειμένου η ενοποίησή τους να καταστεί λιγότερο δυσχερής. Το λογιστικό σχέδιο των Σχολείων δεν προβλέπει λογαριασμούς ακινητοποιήσεων και τα αγαθά που πρέπει να περιλαμβάνονται στα βιβλία απογραφής δεν καταχωρίζονται στη γενική λογιστική: οι ακινητοποιήσεις δεν συμπεριλαμβάνονται στους μεμονωμένους ισολογισμούς των Σχολείων ή του Γραφείου του Εκπροσώπου. Στην έκθεση του Συνεδρίου για το οικονομικό έτος 2000, είχαν επισημανθεί κενά στην τήρηση των βιβλίων απογραφής (Σημείo 7.34). // Τα ευρωπαϊκά σχολεία θα συνεχίσουν τις προσπάθειές τους με στόχο την πιο ομοιογενή παρουσίαση των λογαριασμών. Το ανώτατο συμβούλιο έδωσε εντολή στα σχολεία να βελτιώσουν την ομοιογένεια των λογαριασμών τους. Τα σχολεία λαμβάνουν, επί του παρόντος, τα αναγκαία μέτρα ώστε να συμπληρώσουν τα βιβλία απογραφής το συντομότερο δυνατό. Η συμπερίληψη των αγαθών που μπορούν να καταχωρηθούν στην γενική λογιστική αποτελεί αντικείμενο εξέτασης εκ μέρους του γραφείου του εκπροσώπου του ανωτάτου συμβουλίου και των σχολείων (Σημείo 7.34).

ΧΡΗΜΑΤΟΔΟΤΙΚΑ ΜΕΣΑ

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

1. Είναι ιδιαίτερα σημαντικό οι εκθέσεις σχετικά με την εφαρμογή του μηχανισμού καθώς και με την απασχόληση να είναι αξιόπιστες.

Τα αριθμητικά στοιχεία σχετικά με τις αναλήψεις υποχρεώσεων, τις συμβάσεις που υπογράφονται, τις απολήψεις και τις επιστροφές επαληθεύονται από το ΕταΕ και αποτελούν αντικείμενο παρακολούθησης εκ μέρους της Επιτροπής. Μέχρι την θέση σε ισχύ των νέων χρηματοπιστωτικών συμφωνιών και συμφωνιών διαχείρισης, το ΕταΕ παρείχε τις πληροφορίες σχετικά με τις αναλήψεις υποχρεώσεων και τις απολήψεις κάθε εξάμηνο. Βάσει της νέας συμφωνίας-πλαισίου, οι πληροφορίες αυτές θα παρέχονται τέσσερις φορές το έτος.

2. Το Συνέδριο συνιστά, τόσο στην Επιτροπή όσο και στο ΕΤαΕ, να αναζητήσουν τον τρόπο με τον οποίο θα εξευρεθούν τα μέσα για τη θεραπεία των αδυναμιών που επισήμανε το Συνέδριο σχετικά με την ταχύτητα και την επέκταση της εφαρμογής των μηχανισμών.

Οι διαφορές που διαπιστώθηκαν όσον αφορά την χρησιμοποίηση των μηχανισμών διαπιστώθηκαν ταχέως από την Επιτροπή και ελήφθησαν σε μεγάλο βαθμό υπόψη στον ορισμό του πλαισίου για την εφαρμογή του πολυετούς προγράμματος για τις επιχειρήσεις και την επιχειρηματικότητα (MAP).

Το νέο πολυετές πρόγραμμα για τις επιχειρήσεις και την επιχειρηματικότητα (MAP) τροποποιεί και επεκτείνει τον ευρωπαϊκό μηχανισμό για τις τεχνολογίες «Start-up» και τον μηχανισμό εγγυήσεων υπέρ των ΜΜΕ, και εισάγει την δράση «κεφάλαιο εκκίνησης». Το ΕταΕ είναι αρμόδιο για την διαχείριση των τριών αυτών δράσεων οι οποίες αποσκοπούν να καλύψουν τις ελλείψεις που διαπιστώνονται στην αγορά και να βελτιώσουν την πρόσβαση των ΜΜΕ στα κεφάλαια

Σύσταση αριθ. 1

Προβλήματα σχετικά με την κοινοποίηση πληροφοριών που αφορούν την εφαρμογή του μηχανισμού εκκίνησης « Start-up » // Δράση αριθ. 1

Προβλήματα σχετικά με την κοινοποίηση πληροφοριών που αφορούν την εφαρμογή του μηχανισμού εκκίνησης « Start-up »

Εφόσον δεν υπάρχουν συγκεκριμένοι στόχοι που πρέπει να επιτευχθούν, είναι ιδιαίτερα σημαντικό οι εκθέσεις σχετικά με την εφαρμογή του μηχανισμού καθώς και με την απασχόληση να είναι αξιόπιστες, τα σχετικά αριθμητικά στοιχεία να είναι ακριβή και ο μηχανισμός να εμφανίζει συνοχή με άλλους μηχανισμούς που διαχειρίζεται το ΕΤαΕ και λειτουργούν παράλληλα με αυτό.

Τα πληροφοριακά στοιχεία σχετικά με τις αναλήψεις υποχρεώσεων και τις απολήψεις στις οποίες προβαίνει το ΕΤαΕ για επενδύσεις σε εταιρείες επιχειρηματικών κεφαλαίων, είναι διαθέσιμα για ολόκληρο το οικονομικό έτος "ν" κατά τη διάρκεια του πρώτου τριμήνου του επόμενου οικονομικού έτους "ν+1"). Εξάλλου, οι πληροφορίες που παρέχουν οι ΜΜΕ σχετικά με την απασχόληση για το οικονομικό έτος "ν" διαβιβάζονται στην Επιτροπή μέσω των εταιρειών επιχειρηματικών κεφαλαίων και του ΕΤαΕ, εντός του πρώτου τριμήνου. Η Επιτροπή, θεωρεί ότι είναι εύλογο να διατηρηθούν οι ισχύουσες προθεσμίες, αντί να υποχρεώσει τις ΜΜΕ είτε να μεταβάλουν τον κύκλο της κοινοποίησης των χρηματοοικονομικών πληροφοριών τους είτε να υποβάλλουν έκθεση σε δύο μέρη. Το Συνέδριο επισημαίνει ότι η αρμόδια για τον προϋπολογισμό αρχή δεν ενημερώνεται σχετικά με την εξέλιξη του μηχανισμού πριν από τη λήψη των δημοσιονομικών αποφάσεων κατά τη διάρκεια του οικονομικού έτους "ν+1". (Σημεία 8.14/8.15). // Όπως το Συνέδριο, η Επιτροπή και το ΕταΕ δίνουν μεγάλη σημασία στην αξιοπιστία των παρεχόμενων αριθμητικών στοιχείων σχετικά με τη θέση σε εφαρμογή του μηχανισμού. Τα αριθμητικά στοιχεία σχετικά με τις αναλήψεις υποχρεώσεων, τις συμβάσεις που υπογράφονται, τις απολήψεις και τις επιστροφές επαληθεύονται από το ΕταΕ και αποτελούν αντικείμενο παρακολούθησης εκ μέρους της Επιτροπής.

Η Επιτροπή θεωρεί ότι το καταλληλότερο πλαίσιο για τη συγκέντρωση και ανάλυση των στατιστικών στοιχείων, συμπεριλαμβανομένων αυτών που αφορούν την απασχόληση, είναι αυτό της αξιολόγησης. Σύμφωνα με απόφαση του Συμβουλίου, μια εκ των υστέρων αξιολόγηση πραγματοποιήθηκε πρόσφατα.

Μέχρι την θέση σε ισχύ των νέων χρηματοπιστωτικών συμφωνιών και συμφωνιών διαχείρισης, το ΕταΕ παρείχε τις πληροφορίες σχετικά με τις αναλήψεις υποχρεώσεων και τις απολήψεις κάθε εξάμηνο. Βάσει της νέας συμφωνίας-πλαισίου, οι πληροφορίες αυτές θα παρέχονται τέσσερις φορές το έτος. (Σημεία 8.14/8.15).

Σύσταση αριθ. 2

Προβλήματα σχετικά με την ισότιμη εφαρμογή των προγραμμάτων στο σύνολο του εδάφους της Κοινότητας // Δράση αριθ. 2

Προβλήματα σχετικά με την ισότιμη εφαρμογή των προγραμμάτων στο σύνολο του εδάφους της Κοινότητας

Το Συνέδριο γνωρίζει τις δυσκολίες που ενυπάρχουν στην εφαρμογή των μηχανισμών που ελέγχθηκαν. Πρέπει να επιτευχθεί ορθή ισοσκέλιση μεταξύ των δυνητικών προσοδοφόρων χρήσεων και των απαιτήσεων που σχετίζονται με τη φύση των εν λόγω κεφαλαίων, ως δημόσιο χρήμα, προορισμός του οποίου είναι να χρησιμοποιείται για στόχους δημοσίου συμφέροντος. Ωστόσο, το Συνέδριο υπενθυμίζει ότι εξακολουθούν να υπάρχουν δυσχέρειες σχετικά με την ισότιμη εφαρμογή, σε όλη την Κοινότητα, του ευρωπαϊκού μηχανισμού εκκίνησης για τις τεχνολογίες «Start-up» και, σε μικρότερο βαθμό, του μηχανισμού εγγυήσεων υπέρ των ΜΜΕ.

Σύμφωνα με τα προαναφερθέντα, το Συνέδριο συνιστά, τόσο στην Επιτροπή όσο και στο ΕΤαΕ, να αναζητήσουν τον τρόπο με τον οποίο θα εξευρεθούν τα μέσα για τη θεραπεία των αδυναμιών που επισήμανε το Συνέδριο σχετικά με την ταχύτητα και την επέκταση της εφαρμογής των μηχανισμών (Σημεία 8.31/8.32). // Ο μηχανισμός εγγυήσεων υπέρ των ΜΜΕ απεδείχθη αποτελεσματικό μέσο, το οποίο μπόρεσε να προσεγγίσει σημαντικό αριθμό επιχειρήσεων σε διάφορους τομείς δραστηριοτήτων.

Οι διαφορές που διαπιστώθηκαν όσον αφορά την χρησιμοποίηση των μηχανισμών διαπιστώθηκαν ταχέως από την Επιτροπή και ελήφθησαν σε μεγάλο βαθμό υπόψη στον ορισμό του πλαισίου για την εφαρμογή του πολυετούς προγράμματος για τις επιχειρήσεις και την επιχειρηματικότητα (MAP). Το MAP τροποποιεί και επεκτείνει τον ευρωπαϊκό μηχανισμό για τις τεχνολογίες «Start-up» και τον μηχανισμό εγγυήσεων υπέρ των ΜΜΕ, και εισάγει την δράση «κεφάλαιο εκκίνησης». Το ΕταΕ είναι αρμόδιο για την διαχείριση των τριών αυτών δράσεων οι οποίες αποσκοπούν να καλύψουν τις ελλείψεις που διαπιστώνονται στην αγορά και να βελτιώσουν την πρόσβαση των ΜΜΕ στα κεφάλαια (Σημεία 8.30/8.31).

ΔΡΑΣΕΙΣ ΠΟΥ ΑΠΟΡΡΕΟΥΝ ΑΠΟ ΤΗ ΔΗΛΩΣΗ ΑΞΙΟΠΙΣΤΙΑΣ (DAS) 2001

Συστάσεις του Ευρωπαϊκού Ελεγκτικού Συνεδρίου // Δράσεις της Επιτροπής

Περίληψη

Όσον αφορά την βελτίωση της αξιοπιστίας των λογαριασμών και τη μεταρρύθμιση της Επιτροπής, η τελευταία έχει σαφή πρόθεση να εκσυγχρονίσει το λογιστικό πλαίσιο και σύστημα. Πράγματι, ένα νέο λογιστικό πλαίσιο είναι απαραίτητο προκειμένου να μπορέσει η Επιτροπή να ικανοποιήσει τις απαιτήσεις του νέου δημοσιονομικού κανονισμού (εξέλιξη προς ένα ολοκληρωμένο λογιστικό σύστημα και αυστηρότερη εφαρμογή των γενικά αποδεκτών λογιστικών αρχών). Μέχρι το τέλος του 2002, η Επιτροπή η Επιτροπή θα υποβάλει λεπτομερή έκθεση σχετικά με την εφαρμογή των μέτρων εκσυγχρονισμού της λογιστικής.

Η Επιτροπή θα λάβει όλα τα κατάλληλα μέτρα προκειμένου να εξασφαλίσει την σωστή εφαρμογή του νέου δημοσιονομικού κανονισμού που ισχύει από την 1η Ιανουαρίου 2003. Ενόψει της αποτελεσματικότερης διαχείρισης της ανάκτησης των αχρεωστήτως καταβληθέντων ποσών στον τομέα των άμεσων δαπανών, η κοινοποίηση της Επιτροπής του Δεκεμβρίου 2000 διευκρίνισε τους ρόλους των διαφόρων φορέων καθώς και τις βελτιώσεις όσον αφορά τα μέσα πληροφορικής και τις διαδικασίες. Μια ανακοίνωση της Επιτροπής σχετικά με την βελτίωση της ανάκτησης των απαιτήσεων στο πλαίσιο τόσο της άμεσης όσο και της έμμεσης διαχείρισης των κοινοτικών δαπανών εγκρίθηκε από την ίδια στις 3 Δεκεμβρίου 2002.

Σύσταση αριθ. 1

Λογιστικές αρχές και πρακτικές // Δράση αριθ. 1

Λογιστικές αρχές και πρακτικές

Η Επιτροπή, γνωρίζοντας αυτές τις πολλαπλές ελλείψεις, αναπτύσσει εδώ και πολλά χρόνια ένα νέο λογιστικό πλαίσιο το οποίο ανταποκρίνεται στην αρχή της αυτοτέλειας των οικονομικών ετών. Ωστόσο, στο νέο δημοσιονομικό κανονισμό [17] διευκρινίζεται ότι το ανανεωμένο λογιστικό σύστημα θα εισαχθεί στην πράξη σταδιακά και ότι δεν θα είναι πλήρως λειτουργικό πριν από το οικονομικό έτος 2005. Τον Ιούνιο του 2001 υποβλήθηκε προκαταρκτικό σχέδιο δράσης [18] Μέχρι τα τέλη Μαΐου 2002, το προαναφερθέν σχέδιο δράσης, που παρέμενε σε προπαρασκευαστικό στάδιο, δεν είχε αρχίσει να εφαρμόζεται. Η προθεσμία έγκρισης του νέου δημοσιονομικού κανονισμού δεν δικαιολογεί καθυστερήσεις στην εφαρμογή. Τέλος, οι διατάξεις του δημοσιονομικού κανονισμού δεν θα αρκούν, από μόνες τους, για την κάλυψη των σημερινών ελλείψεων του λογιστικού συστήματος και, για το λόγο αυτό, χρειάζονται πολλές πρακτικές ρυθμίσεις (Σημείo 9.8). // Η Επιτροπή έχει σαφώς την πρόθεση να εκσυγχρονίσει το λογιστικό σύστημα. Μέχρι το τέλος του 2002, θα αποφασίσει σχετικά με τον τρόπο ανάπτυξης, το προτεινόμενο χρονοδιάγραμμα εφαρμογής και τα προβλεπόμενα έξοδα, καθώς και σχετικά με την κατανομή των πόρων. Επιπλέον, δεδομένου ότι ο νέος δημοσιονομικός κανονισμός απαιτεί αυτοτελή λογιστική για το οικονομικό έτος 2005, είναι απαραίτητο να αναληφθεί επειγόντως μια εκτεταμένη δράση.

[17] Βλέπε κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 248 της 16.9.2002).

[18] Βλέπε ετήσια έκθεση για το οικονομικό έτος 2000, σημείο 9.32.

Ένα νέο λογιστικό πλαίσιο είναι αναγκαίο ώστε να μπορέσει η Επιτροπή να συμμορφωθεί ταυτόχρονα και στις δύο απαιτήσεις του δημοσιονομικού κανονισμού : εξέλιξη προς ένα ολοκληρωμένο λογιστικό σύστημα και αυστηρότερη εφαρμογή των γενικά αποδεκτών λογιστικών αρχών . Το νέο λογιστικό πλαίσιο πρέπει να συμμορφώνεται προς τις γενικά αποδεκτές λογιστικές αρχές για την για την παρουσίαση αυτοτελούς λογιστικής για το οικονομικό έτος.βελτίωση των οικονομικών καταστάσεων έτσι ώστε να δίνουν ακριβή εικόνα του ενεργητικού και του παθητικού, της οικονομικής κατάστασης, της εκτέλεσης του προϋπολογισμού, του συνολικού αποτελέσματος και των ταμειακών ροών του οικονομικού έτους.

Η λογιστική μεταρρύθμιση αποτελεί δράση μεγάλης εμβέλειας. Ειδικότερα, το θέμα της εφαρμογής της αρχής της αυτοτέλειας των οικονομικών ετών θα αποτελέσει αντικείμενο σε βάθος εξέτασης προκειμένου να καθοριστεί η λογιστική μεταχείριση κάθε είδους συναλλαγής για κάθε υπηρεσία ή δραστηριότητα.

Η προοδευτική μετάβαση στην αυτοτελή λογιστική για κάθε λογιστικό έτος θα στηριχθεί από την παράλληλη ανάπτυξη της λειτουργικότητας του ηλεκτρονικού λογιστικού συστήματος.

Η Επιτροπή θα ενημερώνει τακτικά την αρμόδια για την απαλλαγή αρχή του Ευρωπαϊκού Ελεγκτικού Συνεδρίου σχετικά με τις προόδους που σημειώθηκαν στο πλαίσιο αυτού του οικονομικού έτους (Σημεία 9.6/9.8).

Σύσταση αριθ. 2

Εξωτερικές ενέργειες // Δράση αριθ. 2

Εξωτερικές ενέργειες

Στις 31 Δεκεμβρίου 2001, το σύνολο που εμφανίζεται στον ισολογισμό μεταξύ των «διαφόρων οφειλετών» για τα ποσά που κατείχαν οι ενδιάμεσοι χρηματοδοτικοί οργανισμοί (980 εκατομμύρια ευρώ εκ των οποίων 73 εκατομμύρια ευρώ ως τόκοι) προέρχεται από εξωλογιστική καταγραφή. Η διαδικασία που εφαρμόστηκε δεν επιτρέπει στην Επιτροπή να αποδείξει την ακρίβεια των ποσών που εγγράφηκαν στους λογαριασμούς κατ' αυτό τον τρόπο. Κατά συνέπεια, οι δηλώσεις των γενικών διευθυντών ELARG και AIDCO περιέχουν επιφυλάξεις ως προς την αξιοπιστία των εκτιμήσεων στους σχετικούς τομείς, οι οποίες αντιστοιχούν σε ποσό 685 εκατομμυρίων ευρώ (Σημείo 9.25). // Όπως διαπιστώνει το Συνέδριο, η εξωλογιστική καταγραφή είναι ενσωματωμένη στο τρέχον λογιστικό σύστημα της Επιτροπής και είναι απαραίτητη για την κατάρτιση των ετήσιων λογαριασμών.

Η Επιτροπή επιθυμεί να υπογραμμίσει το τεράστιο έργο που επιτελέσθηκε από τις διάφορες γενικές διευθύνσεις προκειμένου να συμπληρωθεί η απογραφή των ενδιάμεσων χρηματοδοτικών οργανισμών. Το έργο αυτό θα είναι χρήσιμο για την μετάβαση στο ολοκληρωμένο λογιστικό σύστημα εφόσον θα έχει οδηγήσει στην συγκέντρωση μεγάλου αριθμού στοιχείων. Από τώρα και μετά, θα πραγματοποιούνται ελάχιστες απογραφές, δεδομένου ότι ο δημοσιονομικός κανονισμός που θεσπίσθηκε πρόσφατα απαιτεί την αναγνώριση των πληρωμών προχρηματοδότησης (Σημείo 9.25).

Σύσταση αριθ. 3

Τραπεζικοί λογαριασμοί // Δράση αριθ. 3

Τραπεζικοί λογαριασμοί

Πρόβλεψη για κινδύνους και επιβαρύνσεις, ύψους 564 εκατομμυρίων ευρώ, εγγράφηκε στον ενοποιημένο ισολογισμό στις 31 Δεκεμβρίου 2001 για την κάλυψη του κόστους κλεισίματος των εγκαταστάσεων του ΚΚΕρ των οποίων οι δραστηριότητες έχουν σταματήσει (374 εκατομμύρια ευρώ) ή οι οποίες λειτουργούν ακόμη (190 εκατομμύρια ευρώ). Πέρα από το γεγονός ότι το κόστος της κινητοποίησης του ίδιου του προσωπικού του ΚΚΕρ (εκτιμώμενο μεταξύ 75 και 100 εκατομμυρίων ευρώ) δεν συμπεριελήφθη στην εν λόγω πρόβλεψη, το ύψος της είναι αποτέλεσμα εσωτερικής αξιολόγησης του ΚΚΕρ. Όσο η τεχνική αξιολόγηση επί της οποίας βασίζεται η πρόβλεψη δεν υποβάλλεται σε εξέταση από ανεξάρτητο εμπειρογνώμονα, η αποδεικτική αξία της θα παραμένει περιορισμένη (Σημείo 9.31). // Η Επιτροπή έκανε ένα πρώτο βήμα με την εγγραφή στον ισολογισμό 2001 πρόβλεψης για κινδύνους και επιβαρύνσεις για την κάλυψη του κόστους κλεισίματος των εγκαταστάσεων του ΚΚΕρ βάσει μελέτης που εκπόνησε η Επιτροπή.

Πρόκειται να συναφθεί σύμβαση με ανεξάρτητο εμπειρογνώμονα. Το πρώτο σχέδιο έκθεσης αξιολόγησης θα πρέπει να είναι διαθέσιμο μέχρι το τέλος του Ιανουαρίου 2003 (Σημείo 9.31).

Σύσταση αριθ. 4

Αναλήψεις υποχρεώσεων εκτός ισολογισμού // Δράση αριθ. 4

Αναλήψεις υποχρεώσεων εκτός ισολογισμού

Στις 31 Δεκεμβρίου 2001, οι αναλήψεις υποχρεώσεων στο πλαίσιο των διαχωριζόμενων πιστώσεων που απέμεναν προς εκκαθάριση ανέρχονταν σε 86,76 δισεκατομμύρια ευρώ. Από αυτές, οι αναλήψεις υποχρεώσεων που απέμεναν προς εκκαθάριση για διάστημα άνω των δύο ετών ανέρχονταν σε 28,84 δισεκατομμύρια ευρώ, εκ των οποίων 9,79 δισεκατομμύρια δεν είχαν χρησιμοποιηθεί για καμία πληρωμή κατά τα δύο τελευταία χρόνια. Από το ποσό αυτό, το Συνέδριο θεωρεί ότι περίπου 1 318,2 εκατομμύρια ευρώ (13 %) δεν αντιστοιχούν πλέον σε υποχρέωση πληρωμής (Σημείo 9.32). // Κατά την περίοδο που αναφέρει το Συνέδριο, η Επιτροπή πραγματοποίησε πληρωμές ύψους περίπου 147 εκατ. ευρώ σε σχέση με τις αναλήψεις υποχρεώσεων που απέμεναν προς εκκαθάριση. Προβλέπονταν επιπλέον αναλήψεις υποχρεώσεων ύψους 745 εκατ. ευρώ, αλλά οι υπηρεσίες της Επιτροπής θεώρησαν ότι έπρεπε να παραμείνουν ανοιχτές για διαφόρους λόγους (έγκυρη σύμβαση, εν αναμονή της τελικής έκθεσης, διαφορά που εκκρεμεί ενώπιον δικαστηρίου, κλπ.). Στο τέλος του Απριλίου 2002, η Επιτροπή είχε εξετάσει το ένα τέταρτο όλων των αναλήψεων υποχρεώσεων που έπρεπε να εξετασθούν. Η έκθεση δείχνει επίσης ότι το ποσοστό εξέτασης θα έπρεπε να αυξηθεί ως το τέλος του. Το σχέδιο δράσης αποσκοπεί να εξετάσει το σύνολο των ενδεχομένως ανώμαλων ΑΥΠΕ μέχρι τον τέλος του 2003 (Σημείo 9.3)

Σύσταση αριθ. 5

Παρατηρήσεις σχετικά με τις θέσεις του ενοποιημένου ισολογισμού - Συνταξιοδοτικά δικαιώματα // Δράση αριθ. 5

Παρατηρήσεις σχετικά με τις θέσεις του ενοποιημένου ισολογισμού - Συνταξιοδοτικά δικαιώματα

Από το σύνολο του ενοποιημένου ισολογισμού του οικονομικού έτους 2001 προκύπτει αύξηση 76 % σε σχέση με αυτόν του προηγούμενου οικονομικού έτους. Η αύξηση αυτή οφείλεται κατά κύριο λόγο σε αλλαγή της λογιστικής πολιτικής που εφαρμόζει η Επιτροπή όσον αφορά τα συνταξιοδοτικά δικ